Kalvary lamzin ihsin zirsuak mi hrekkhat - Hre Mang\nKalvary lamzin ihsin zirsuak mi hrekkhat\nKalvary Lamzin ihsin zir suak mi hrekkhat pawl:\nLesson #1. Self control test\nBawi Zesu in “Nan lak ihsin pakhat in in zuar ding” a ti tikah, a dungthlun tu pawl cu mangbang in zo asi pei tiah an sut awk zawk rero. (Jn.13:21)\nQ. Na kiangkap um mi pakhatkhat kha nangmah that tu ding, a lo zuar tu ding, a lo thangsiat rero tu ding ti thei aw la ziang na tuah ding?\nZir ding: Bawi Zesu in amah zuar tu ding Judas kha a dungthlun tu dang pawl theihtheih dingin ziangtik hmanah (thinheng langter in) a mitsen thawn mithmaisia in a zoh dah loih a thlei dang dah lo, huatnak a ti lang dah lo tinak asi. Mah that/zuartu ding le a duhdawt zetmi a dung thluntu pawl khal rualran ten pehtlai thei, kaihruai le thlawsuak pe rero thei tu Zesu nun/mizia zoh tikah mangbangza pitling nun zir ding a um asi: 1) Mah le mah thunun, neh, sup awk thei nak maksak (total self control) a neih mi a ti lang, 2) Thinlung phur hlawptlo nak (emotional feeling) parah hngat aw aw in a cangvai mi asi lo zia a langter, 3) amah a duhdaw tu le amai siatnak hawl tu pawl parah thleidannak a neih lozia a langter.\nNangteh: Na kiangkapah nangmah a lo hua tu le duhtu, na duhmi le huat mi pawl karlakah thleidannak nei lo ten rualran zetin na pawlkom, pehtlaih thei hai maw? Na kiangkap um pawlin na tongkam na tuahnak le mithmai ihsin zo na duh ih zo na hua ti awlai ten an lo thei mei maw? Na dunglam ah, na mit hmuh lo ah, a lo zuar thlai rero tu, na siatnak hawl rero tu ti thei nacingin na kiangkap um mi pakhatkhat cu hnisiamso le lungawi ten na pawlkom thei ding maw? Cutin, hmailam ah a lo zuar thlai tu ding ti thei nacing in thiltha tuah dingin na hmaiah Pathian in tuanvo a lo pek lai ah lungawi siamso ten thiltha na tuah thei ding maw? (Hni suamso in mi siatnak tuah si loin thiltha tuah lam sawn).\nZumtu pitling sinak hi kan duhdawtmi le in duhdaw tu pawl parah kan tuah mi hnakin in hua tu (kan mah in kan huat lo hmanah) parah kan tuahnak (in hua tu pawl in an tuah vekin tuah ve lo) nakin a lang theu. Kan parah zianghman thiltha an tuah sal ding beiseinak nei lo lawng si loin kan siatnak tuah tu ding an si ti thei nacing thiltha tuahsak ding cu Khrih ih mizia lungput lawngin a tlin mi asi. (A tawngdah “experience” dah tu pawl cun sim ding an thei ding). Ziangtluk a har kha a sile Khrih dungthluntu, Khrih hmeuihmel keng dingin nunthianhlimnak lamzin a zawh tu pawl cu ni nikhatkhat ah an tawn le tuah ding mi asi).\nWill you pass the (leadership) test? Cuai thlainak ah na tling ding maw?\nLesson #2. i) Love test\nQ. Thiltha na tuah tikah ziangvek ruahsannak thawn na tuah theu?\nMi tampi in mitha si duhnak, mai miphun pi, kawhhran pi, pawlpi, rualpi, sungkhat laina, mai lamtang, misa pawl hrangah thiltha awlten an tuah theu. Thiltha na tuah mi ihsin ziang na beisei theu?\n“Thutak ka lo sim, tui ni ah paradise ah ka hnenah na um ding” Lk 23:43.\nMilai tisa mizia sinak thawn cu kan lung a awi le kan aipuang tik can ah midang (kanmai hrangah thathnemnak a nei leh ding tiah kan ruah mi parah) hrang thiltha tuah a awl te. Asinan, a thizik cuahco, a naa tuk tiah a hrum rero, leitlun mualzapho nak sangbik dinhmunah a ding tu, leitlun milai zohman in an dinpi ngam lo mi dinhmun ah din lai ah leitlun milai pawlin misual bik thitlak an timi mi pakhat pai parah duhdawt lainatnak langter cu thil harsa, milai tisa mizia in a tlin lomi asi ti a fiang.\nZesu cu a taksa vuaknak vualah a thi zik cuahco, a hrum rero, a hnuk a cat zik cuahco. Asinan, misual pai parah a duhdawt lainat nak cu a hmun ringring ih rundamnak a pek.\nNa nitin nun ah, “midang duhdawt thei khal ka si lo” tiding can, puhmawh ding na nei dah maw? Khros parah Zesu kha zoh hnik! Leitlun milai pawlin mualphonak sangbik dinhmun le hrem awknak sangbik, misual bik dinhmunah an dinter lai khalah a duhdawt zangfah lainatnak cu a hmun ringring-misual a rundam.\nMi zovek hnen khalah ziangvek dinhmun isi khalin, “Zesu in a lo duhdawt ahcun ka lo duhdawt ve asi” ti thei tu zumtu cu mi pitling asi.\nii) Power test\nBawi Zesu cu leitlun mualphonak sangbi, khross parah a um laiah, a huham cahnak, a Pathian sinak sete hman a hlo lo, misual a rundam thei thotho. A taksa parah zianghman upat tlak le sunlawih tlak khal a um nawn lo. Asinan, milai nunnak a runsuak, a rundam thei lai thotho.\nZirding: Leitlun in a lo hua, a lo thangsiat, a lo hrem, a lo do, a lo ticau khal asile Khrih ah na dinhmun le huham cahnak a hlo dah lo, a kel a awh ringring asi. Tisa in na cah lo laifangah, Pathian huham cahnak cu na parah a hmun sawn asi. Na kiangkap milai pawl tongkam parah hngat aw tahratin Pathian in na parah thu a then dah lo. Tuisun ah nangmah in na tuah mi in na thaisun cu a tuahtha in a tuahse ding asi. Midang in na parah a dik lo pi’n an lo tuahsiat tam poh le ziangvek huham cahnak thawn Pathian cu na sunglam ah a cangvai timi a lang sinsin ding. So (thir) an ser tikah a sutnak sobul a rih poh le ziangtluk a thir a hak ti sodeng pa in a thei sinsin ding. Asinan (dik lo zetin) leitlun hmanrua hmangin hminthatna, sinak, thil le ri, dinhmun na ngah mi pawl hmuahhmuah cu fanghi vekin ni khatkhat ah an zam hlo theh fawn ding.\nSatan in Pathian sersiam mi milai parah a tuah thei patawp, thihnak a thlen ih Zesu Khrih a thawhsal tikah Satan thiltitheinak sangbik cu neh in a um zo nak thu a tilang asi.\niii) Zesu in amah le amah a hum awk a tul lo.\nLeitlun in a lo hua, a lo thangsiat, a lo dodal, a sethei bikin a lo tuah, zianghman ah a lo siar lo, a lo hrem, dik lo zetin sual a lo puh khal asile Khrih ah na dinhmun na fiang, a fel asi ahcun nangmah le nangmah na hum awk a tul lo, na dingfelnak le thatnak na aupi rero a tul lo. Leitlun milai pawl cun midang siatnak thawn anmai sual khuh an tum rero theu. Khrih cun miding mifel a sinak cu leitlun ah a ausuahpi rero a tul lo.\niv) Satan in na parah a sebik a tuah thei mi cu tisa thihnak asi ih cu khal cu Khrihfa pawl hrangah sunlawihnak sangka ong aw sawn mi asi. Nangmah na dingfel asi ahcun mi in na parah dik lo zetin an tuah mi hmuahhmuah cu na hmailam ah a lo cawisang tu sawn an si na hmu ding.\nv) Thihtiang thulunnak: Khrih in a thu awih nak a langter, thihtiang Pai thu a lunnak nun hi zumtu, Khrih dungthlun tu pawl thlun ding mi asi. (A harsa ti uhlaw!).\nLesson # 3. Khrih a thosal\nNehnak cihnih: leitlun mi pawl nehnak le Krih ih nehnak\ni) Leitlun mi pawl nehnak: leitlun sakhuanak (Judaism) hotu pawl cun Khrih cu an zuar ih Rome cozah ralkap pawl hmangin thing khross parah an khenbet: Judas Ishariot le Judaism hotu pawl nehnak cu leitlun cozah pawl hmangin le mipi bum tahratin “Zesu cu thithlak asi” tiah dik lo zetin zuar thlai awknak in asi; Judas ih mi nehnak cu amai hlawknak hrangah sumpai ngah, mi zuar thlai in asi. Cuhmuah hmuah cu Satan hmanrua an si: Leitlun biaknak, sumpai ngaina tu, le leitlun kumpi lal pawl, dik lo zetin midang siatnak tuah le thuphan pernak pawl hi leitlun mi pawl in nehnak an co thei nak ding hrangah hmanrua tha asi theu.\nii) Khrih ih nehnak cu “tuarnak” in asi: leitlun mi in sual an puh tikah a kaang ang lo ten a cip men, a tuar cuahco ih leitlun (satan) in a tuah thei patawp (final weapon) thawn a se thei bik a tuah hnu ah Khrih cu a thosal-nehtu sawn asi.\nNangteh zumtu na sile, leitlun hmanrua hmangin leitlun nehnak na hawl ding maw, Khrih ih lamzin na zawh ve ding?


Zihmui A Ṭul Ve Lo! A Taksa Hi A Hmuicia Ih A Rimthaw Tuk – Meifar\nZihmui (perfume) hi minung pawlin kan ṭul tuk, abik takin nunau pawlin an uar cuang. Taksa a hmui ahcun mah le mah rinsan awknak khal a suahter. Vietnam nunau 2 hi an danglam zet, zihmui an ṭul ve lo ih an taksa hi a hmuicia.\nSeokjang Province ih um tlawng sayama Dang Thi Tuy in taksa danglam zet anei, a taksa hi a rimthaw tuk. A theihsuahdan cu: “Nikhat cu a cau tuk ruangah a taksa hmetaw ter dingin hmetawknak dawr ah ava feh ih a kut le ke an hmet rero laiah pangpar rimthaw tuk vek an thei ih an hnim rero.\nCumi ihsin a taksa in zihmui a ṭullo ti a theiaw suak, zan ahhin a rimhmui cuang. Thlabial zan (full moon) zan ahcun an venghnen pawl khalin a rim an theithei, Doc La Binh Duong’s YouTube channel ah a thuhla hi an tarlang ih a lar phah zet.\nHimi hnuah Kian Sang province ih um Ms Dung in a taksa in rimhmui a suah ṭheu thu a relsuak ve ih media pawlin an va zingzoi cu arak dik ngai. Ms Dung in, “Zihmui ka hmang dah lo, ka taksa in zihmui vek rimthawi zet a suah ṭheu. Ka rak relsuak dah lo” a ti. Ziangtin an taksa ihsin rimhmui an suak thei ti cu leitlun mifim pawl khalin an zingzoi suak thei hrih lo.\nRalhrang In Mipi Zaten Siar Dingin Cabu An Suah Tum


Hnen Ihsin Cakuat\nJeim cakuat hi, “Leitlun khuazakipih a ṭeekdarh awmi Pathian ih minung pawl,” hnenah a kuatmi a si. Khristian nuncan umtu ziaza zirhnak pawl finkhawmmi a si. Cangantu hin a sim duhmi fianternakah thuṭhimnak tampi hmangin lennak le farahnak, sualforhnak, mi thleidannak, zumnak le ṭuannak, ṭong thulhna thiamnak, tawh awknak, tluangkhawnnak le tangdornak, midang soiselnak, uar awknak, thinsaunak le thlacamnak thu pawl tla fiangtein a langter.\nHi cakuat hin Khristian biaknak ah hin zumnak thluntu tuahnak le ṭuannak ih a thupit zia a langter a si.\nThu hramthoknak (1.1)\nZumnak le fimnak (1.2-8)\nFarahnak le lennak (1.9-11)\nHniksaknak le sualforhnak (1.12-18)\nHna lawngih theihnak le tuahnak (1.19-27)\nMi thleidannak le ralrin peknak (2.1-13)\nZumnak le ṭuannak (2.14-26)\nKhristian le a ṭongdaan (3.1-18)\nKhristian le khawvel (4.1-5.6)\nThuzirhnak a phunphun (5.7-10)\n1Pathian le Bawipa Jesuh Khrih ih siahhlawh a si mi keimah Jeim in leilung tlun khuazakipah a ṭeekdarhmi Pathian minung phun hleihnih * 1:1 a ṭeekdarhmi Pathian minung phun hleihnih: timi hi Grik cabu sung khal ah ‘Israel’ ti a telh lo ih Israel miphun hleihnih ai awhtu ðKhristian a ṭhekdarhmi pawló tican a si tiin zumnak a um. nan hnenah cakuat in cibai ka lo buk.\nZumnak le Fimnak\n2U le nau pawl, nan hnenah hniksak harsatnak a phunphun a thlen tikah mi vannei kan si tiah ruat aw uh; 3ziangah tile nan zumnak in cubangtuk hniksak harsatnak nan neh tikah tuar theinak a ra, ti nan thei. 4Tlaksamnak zianghman um loin a famkim le pitlingmi nan si theinak dingah a net tiang a tuar theitu si dingah zuam uh. 5Nanmah lakah fimnak a tlasammi nan um ahcun Pathian hnenah dil sehla Pathian in a pe ding. Ziangah tile zo hnen khalah Pathian cun siangzet le zaangfahnak thawn a pe a si. 6Sikhalsehla cutiin a dil tikah thinlung ṭhukṭhunnak um lo tein a dil pei ih ka ngah rori ding tiin a zum pei. Thinlung ṭhukṭhunnak a neitu cu thli in hmun kipih a semmi tifinriat tisuar bangtuk a si. 7-8Cubangtuk minung cu a thinlung a hmun lo ih a ṭhencat awk thei lo ruangah Bawipa ih hnen in zianghman ngah ding ring hlahseh.\nFarah Le Lennak\n9A farahmi Khristian unau pakhat khat Pathian ih bomnak in neinungih a um tikah a lung awi koseh. 10Cule a lianmi Khristian unau kha mi farahih a can a sile a lung awi thotho seh. Ziangah tile milian pawl cu hramlak pangpar bangin an ziam ding. 11Ni a suak ih pangpar kung cu niling in a em; pangpar cu a vuai ih a mawinak a ziam. Cubangtuk in milian pawl cu hnaihnok zetih an hna an ṭuan laifangah an hloral ding.\nHniksaknak Le Sualforhnak\n12Hniksak harsatnak a tuar ih hngette ih a ding theitu cu mi thlawsuak a si. Ziangah tile cubangtuk hniksaknak a neh thei ruangah Pathian in amah a duhdawtu pawl hrangih a tiam ciami nunnak sui lukhuh a ngah ding. 13Cubangtuk hniksaknak cu mi in an ton tikah, “Pathian in i hniksak a si,” tiah zohman in ti hlahseh. Ziangah tile Pathian cu sualnak in a hniksak thei lo ih amah khal in zohman a hniksak hai lo a si. 14Sikhalsehla minung cu sualforhnak a ton tikah amah ih taksa hiarnak in a thlem ih thang vekin a awh ṭheu. 15Taksa hiarnak in fa bangih a vunmi le a hrinmi cu sualnak a si; cule sualnak cu a ṭhang ih rah a rah tikah thihnak a suahter.\n16Ka duhdawtmi u le nau, ruat sual pang hlah uh. 17A ṭhami le a famkimmi laksawng hmuahhmuah cu vancung ihsin a rami an si. Vancung tleunak a tuahtu Pathian hnen ihsin a rami an si. A siammi thil pawl cu an thleng aw nain Pathian cu a thleng aw dah lo; tikcu a her awk khal le Pathian hnen ahcun khawthim ti a um dah lo. 18Amah ih lungkimnak in sersiammi kan si ih kanmah sersiamnak ah thutak ṭongkam a hmang. Hiti a si ruangah a siammi thil hmuahhmuah lakah kannih cu rah hmaisa bik kan si.\nTheihnak Le Tuahnak\n19Ka duhdawtmi u le nau pawl, hi thu hi cing ringring uh: zokhal thu theih duhnak lam ahcun a zamrangmi si uhla ṭong ding le thinhennak lam ahcun khulfungmi si uh. 20Milai ih thinhennak in Pathian ih tumtahnak a dingmi cu a hlensuah thei lo. 21Curuangah fihnung le a balmi ziaza ṭha lo hmuahhmuah cu hlon ṭheh uh. Pathian hnenah hlan aw uhla nan thinlung sungih khum ciami nan thlarau runsuak theitu thu kha fektein pom uh.\n22A thu kan theih taakah a tawk ko ti meenin nanmah le nanmah bum aw hlah uh. Nan theihmi kha a tuahsuak tum uh. 23A theih lawng a thei ih a tuahsuak lotu cu thlalang ah a hmel a zoh awtu bangtuk a si. Amah cu thlalang ah a hmel a zoh aw ih a si vek cekci-in a hmu aw. 24Felzet in a zoh-awk hnuah a feh ih hmakhatte-ah a hmel ziangvek a si ti a thei nawn lo. 25Sikhalsehla mi a luattertu, a famkimmi daan kha felzetih a zoh ringringtu cu a thei mentu le a hngilhtu si loin a tuahsuaktu a si; cutiin a tuahsuak ruangah Pathian ih thlawsuahmi a si ding.\n26Biaknak lamah ka taima a si a titu nan um maw? Nan hmurka nan uk thei lo ahcun nan zumnak parih nan taimaknak cu santlai lo a si ih nanmah le nanmah a bum awtu nan si. 27Pathian kan Pa in a taktak le a thiangmi biaknak ih a ruahmi cu: farah zonzai le nuhmei an harsatnak le an tuarnak ah ṭhatein kilkhawi le khawvel sualnak sungih buahcihter aw lo dingin mah le mah fingkhawi awk kha a si.


Sesawng Tlangval Ih Thilton Hi A Mak !! – Meifar\nSesawng Tlangval Ih Thilton Hi A Mak !!\nJune 14, 2022 admin Lawrkhawm 0\nMizoram, Sesawng khua ih um tlangval kum 30 mi hrawng Lalramngaia cu lungaa in aum rero lai, a au ciamco ṭheu. Tualsung mi ṭhenkhat in zu a rit laiah a taksa sungah khuasia an lut’ an ti, asinan siibawi pawlin rannung in a keu ruangah’ an ti ve thung.\nA natnak hi theifiang a hrih lo ih siizung ah an tuamhlawm rero lai. Lalramngaia tei innsang hi an harsa zet, ram ah nga hawlin a riak ṭheu. Tlaikhat cu a rualpa thawn nga repro zuar in an poksuak, a rualpa lawng a tin. An innsang pawlin, “Na rualpa teh?” tin an sut ih ‘ka rak fehsan’ a ti.\nAn va hawl ih khuasung lamzin kap ah an hmu, zuri catthla ah an ruat lawk. Asinan, a harh thei nawn lo ih a talbuai, a au ciamco ṭheu. Siizung ah an va tlanpi ih siibawi pawlin rannung keunak ruangah a si an ti. Siizung khalah a talbuai ciamco ruangah minung pahnih in an kaibet ringring, zanvar in a au ciamco ṭheu.\nA caan len ihkhun par ihsin a tla. A nu hi Manipur ah aum, a nu in khitawk ah thlacam ih mi tidam thei arak pan. Phone fehtlang in thlacamnak a neihsak, thlacam ih mi tidam theitu in,”Minung pathum in an soisa, anmah cu ka hmufiah thei lo. An hmel cu kiosa vek an si” a ti.\nṬhenkhat in a audan le an talbuaidan cu kiosa thawn a bangaw an ti. Hridai in an tawnbet, siizung ah itthat loin a talbuai ṭheu ruangah kiangkap ih um damlo pawl an hmaisong ruangah le siivai leinak ding sumpai an neih nawn lo ruangah siizung ihsin suak dingin an dil nan siibawi pawlin an siang lo.\nKiangkap ih um damlo ṭhenkhat khalin an siivai leinak ding sumpai an pe, nurse ṭhenkhat khalin sumpai an pe ih an tuamhlawm rero. A natnak hi an theifiang hrih lo nan siibawi pawl cun rannung keunak a si an ti. A dam lohli theinak dingah thlacamnak ih bawm dingin le sumpai thawn bawm theitu cun an khua hruaitu pawl pehtlaih dingin an tarlang.\nAfrica Team Pakhat Cu Anmai Lamah Goal 41 An Sit Goal Ruangah Damsung Bawlung Sit An Kham\nRalhrang Pawlin Mipi Ralkap, Nunau Sakhan An Siim


Leitlun Thuthang Archives - Page 2 of 335 - Chinland Today Media\nPhilippine Ah Mi 251 Phur Long Let\nMi 251 phur long cu Philippine nisuahnak lam tipi thuamthum ih thlisia le tisuar ruangah a let. Mi ziang maw tizat hliamhma an tuar. Mi pali pawl ih ruang cu an hmu zo nan ziangzat cekci an thi ti cu theih a si hrih lo. Long a letnak san bik cu thlisia ruangih tisuar a kaisang mi ruangah a si […]\nby CT Media ·\tDecember 21, 2017 ·\nAustralia ah nithum sung nikhua thleng danglamnak thleng in nasa ngai ten ruah a sur ding tiah Austrlia nikhua lam tahtu pawl cun mipi pawl ralrinnak an pe. A hleice in Melbourne um mi pawl ralring dingin an sim. Melbourne khawpi ah Chin mi 7000 lenglo an um ih nisuahnak lam le nitlaknak lam ah a hre tluk veve in […]\nby CT Media ·\tDecember 1, 2017 ·\nIndia ram ih pa pakhat a pum na ringring mi sibawi hnenah a va zohaw ter cu thildang lam zet an rak tuahsak. A pum ah thir pound 12 tluk ih rit a um ti an rak sim ih an rak porhsak. Maksood Khan kum 28 mi, Rickshaw mawng ih pumcawm cun November 19 ni ah a pumna tuar lo […]\nby CT Media ·\tNovember 30, 2017 ·\nBritain lal fapa Harry le a nupi hual Meghan Makle te cun hmaikum May thla ah kutsihnak neih dingin leitlun mipi hmaiah an tlangthan. An kutsihnak ding hmun hi Windsor Castle ih St George’s Chapel ah a si ding. British lal tohkham coban theitu thisen hrihram nei Prince Harry kum 33 mi hin American zuknung lemcang thiam kum 36 mi […]\nby CT Media ·\tNovember 29, 2017 ·\nAustralia rorelnak Senate cun neihbangaw kutsihsian ding thuthlung cu nemhnget dingin tuini a rorel innpi ih tlangsuak upa pawl cun an rel tlang ngah fel ta. Mi 43 in duh lam ah kut thlirin duhlo mi 12 pawl cu an neh. Hi lungkimnak an neih mi hi Lower House Parliament ah nemhnget dingin hmaizarh ah an thlen ding. Senate ih […]\nAustralia rampi rolrelnak cun nazi 100 lenglo thucuhawknak an neih hnu ah, ahmaisabiknak hrang Victoria State cu mahte thi dingih sidawt siannak tuini ah a pom fel ta riai. Mahte thi dingih sidawt siannak timi cu mina pawl in an natnak tuar paih nawn lo ih an um tikah thihnak si dawt siatnak an nei thei tinak a si. Daan […]\nNorth Korea in Japan ram lan in tipithuamthum ah a ralthuam cahnak a kapsuak le sal. Hi tiih caan reinawn ralthuam kappuak lo ih a um hnu a kahsal mi le a cangvaih dan in leitlun ramtin a hringhro ih thinphan za in a um ter tiin US Secretary of Defence Jame Mattis cun a sim. Tuiṭum ih a kahsuak […]\nŠianglianuk Ķianghrol November 15 ahkhan New York khawpi ah zuksuaithiam hminthang Leonardo da Vinci in Jesuh Khrih ih zuk rak suai mi, Salvator Mundi (Leitlun Rundamtu), suaizuk (painting) cu lilam in an zuar ih hmin tarlang duhlotu mi pakhat in Million 450.3 ih a lei ruangah leitlun ih suaizuk mankhung bik ah a cang. Tui hlan ah lilam ih rak […]\nby Salai V Bawi Lian ·\tNovember 17, 2017 ·\nNorth Korea In US In Raldoawk An Phuang Hmaisa Tiin An Puh\nNorth Korea Foreign minister Ri Yong-ho cun US rampiin kan ram pi thawn doawknak ding hi an phuang hmaisa a si tiin a puh. Culawng tawkloin North Korea ram phukpi in US bomb phuahtu vanzam pawl kahthlak theinak covo khal an nei a si titla in a ti bet. Hi tiih an puh mi cu US rorel inn raangpi cun […]\nby Salai V Bawi Lian ·\tSeptember 26, 2017 ·\nUS Ih Mipi Khawmlai Kaptumtu Mipiriantu Pa In Kham\nUS Tennesse ih biak inn khawm lai mipi pawl tuahmawh thluh tumtu cu anbiak inn sangka ih um mipi riantu (USHER) in a rak ruun him. Hmaituam phah ih meithal hawi pa cun kum upa le tarlam pawl an khawmnak Burnette Chapel Church of Christ ah a meithal thawn a luh hnawh tum. Asinan mipiriantu pa cun a mawtaw sungih […]\nby CT Media ·\tSeptember 25, 2017 ·


San saunak sii thar (magic pill) - Chinland Today Media\nSan saunak sii thar (magic pill)\nMay 21, 2010 5:15 pm·0 comments\nDailyexpress.co.uk cun kan dung May 13,2010 ah sibawi pawlin leitlun ih san saunak sii an hmusuak tiah a ngan. Hih si hi ‘Magic pill’ ti a si ih, kum tampi scientist pawlin an rak hawl zo mi a si tiah sibawi hotu Professor Nir Barzilai cun a sim.\nProfessor Barzilai hi New York ih Albert Einstein College of Medicine ih tuan lai a si ih, magic pill an hmuhsuah dan cu ‘milai taksa ih cholesterol tampi siattuah theitu lipo-protein (HDL) a si ding’ tiah a ti. HDL cun tulai ih kum upa zo pawlin an tuar tambik Alzheimer natnak, Cancer le zun thlum tiang a kham thei ding ti a si.\nHDL cu Merck and Roche timi ‘si’ tuahtu company cun tui’ hnu thla (18) sungah mikip hrang lei thei dingin tuah an tum tiah Dr. Barzilai cun a sim bet. Magic Pill cu kum 40 ihsin 50 karlak pawl hrangah a si ih, cucun milai kan san cu kum 100 leng tiang nung dingin a zohkil thei ding ti a si.\nKhensa Kan Ti Mi Hi Ziang Bik A Si?


Na Ttong Hlanah Ttuannak in Hmuh Hmaisa Aw - Chinland Today Media\nNa Ttong Hlanah Ttuannak in Hmuh Hmaisa Aw\nJuly 9, 2010 1:38 am·0 comments\nNa Ttong Hlanah\nTtuannak In Hmuh Hmaisa Aw\nCubangtuk in nan tleunak cu mi hmai ah tleuter ding nan si. Cuticun thil ttha nan tuahmi cu mi in an hmu dingih van ih a ummi nan Pa kha an thangtthat ding. – Matthai 5:16\n– Job 38-40\n– Tirhthlah 16:1-21\nHlanlai ah Nitlaknaklam tipikap ih khua pakhat cu America ram ih thuthangttha dodalbiktu khua pakhat a rak si dah. Cuih khua ih ummi lakphak dawr pawl ih thuthannak (poster) ah, “Dawithiam pawl ton awknak ah na raal pawl dawi suak ding daan na zir thei” tiah ca an taar.\nHimi hi Kawhhran hrangah kiangkap ih sawmngiarnak a si ih Biakinn saknak ding khal harsazet in dil a ttul. Kawhhran hruaitu pawl khal an ning a haangzet. Pastor hrekkhat pawl hmunkhatte ah hmante’n thlacam khawmnak an nei ringring ih Jesuh ih duhdawtnak an khua sungah langhter thei zuam dingin an relcat. Inn nei lo pawl, AIDS natnak tuartu pawl le tleirawl pawl hnenah Pathian hnattuan hram an thok. Rinsan tlakzet in tumtahnak thawn natnak tuartu le mi hlawhsam pawl hnenah Jesuh ih duhdawtnak an langter. Cutikah Thuthangttha cu mikip in an cohlang thei ih Kawhhran pawl tla an tthangso vingvo.\nHimi in a caancaan cu na sim hlan ah na tuah a ttul ti a langfiangter. Kan nunnak ih an hmuh hmaisa lo ahcun Jesuh ih duhdawtnak kan simmi cu mi in an ngai duh taktak lo (Matthai 5:16). An mit rori in an hmuh ngah hnu lawngah thuthangttha dodaltu pawl in an khua sung, an zung le an innhnen ih na um hi an lung a awi dingih Jesuh ih thuthangttha na sim thei ding. – Joe Stowel\nHmailam ah feh uh, Pathian kawh mi kan si,\nMankhung Jesuh thiisen ih leimi kan si;\nA duhdawtnak langter in, A nun vekih nung dingah,\nA thuthangttha phuang in A zaangfahnak pe dingah. – Whittle\nThuthangttha na sim tikah\nThuthangttha vekin nung cih aw.\nMeisa in hniksak – Zaangfahnak in cakter


Kum 7 Mi India Ram Tlawnginn Ek-inn Ah Pawngsual Lala - Chinland Today Media\nJanuary 16, 2013 9:57 am·2 comments\nNEW DELHI : India ramsung ih buainak thlengmi cun, rehlam pan lo in nitin deuhthaw in buainak a suahpi vivo. December thla ih pawngsualnak ihsin an hmuhsuah mi cu, India ramsung ih case an buaipi tambik mi lak ah pawngsual case hi a tamlam asi.\nTu khal ah, pawngsualnak ruang ih mipi thinheng reh hlan an, Goa state ah tlawngta nunau pawngsualnak a thleng lala. Goa State, Vasco da Gama khua ih Deepvihar High School ah ah, 14.1.2013, Monday sun tlawng an cawlh lai ah, an tlawng hotu nu (Headmistress) umnak kiang ih Ek-inn ah hi pawngsualnak hi a thleng asi.\nNauhak tlawngta cu, zo ti theihlo, kum 20 mi ding hrawng cun a pawngsual. Mipi thinheng cun mi tamtak kokhawmaw in, pawngsualtu pa le an tlawng hotu nu cu kai ding in an au ciamco. Pawngsual tongtu le tlawng hotu nu hi humhimnak hrangah an hmin rellang asi hrihlo. Cumihnu ah, pawngsualnak ih an rinhleh mi pakhat cu an kai ngah zo asi ti in palik pawl cun an sim.\nAw, Cu Lala India Ramah\nIndia Ram Ih Pawngsualtu Thawnginn Sungah Thi\nNew Delhi Ah Chin Fala Hlo Hawl Rero\nKhavek Thleng Nawn Hram Hlahseh!\nIndia hi tui kum an tawn mi hi a va mak ve, hi vek lawng2 an thu thang theih ding a um mak na sa,pawng sual hi mak ah an rel nawn lo a si pei maw? pawi tak si\nThahrum thawh ih nunau an duh lo cing pawngsual hmang pawl naapin hrem nak tuar hram hai seh law


Chin New Year 2014, Melbourne A Hlunghlai - Chinland Today Media\nNovember 15, 2014 11:47 pm·1 comment\nAustralia ih a vei (4)nak Chin Kumthar cu Chin Community Victoria pawl ih hohanakin mizan November 15, 2014ah hlunghlai zet in Chin mi 250 lenglo suak khawm in Ringwood Community Hall ah an hmang.\nSun ah lehpannak a phunphun thawn caan hman asiih zan riah eikhswmnak khal an nei cih. Hnam laam phun 7 pawl laamnak, Melbourne Falam phunsang tlawng thehsuak cawimawinak, VSL canganzuam lawmman peknak le awnmawi pawl thawn caan hman a si.\nPhunsang zirsuak sunlawihnak capi cu mi pali; Pa Van Biak Thang Laisak, Master of IT, Pa Tin Kip Lilian, Bachelor of Accounting, Nu Nai Zinghang Lilian, Bachelor of International Development, Mai Sui Sin Mawi, Bachelor of Accounting pawl hnenah hlan an si. Hi mi pawl hleiah Nu No Than Thluai, Deakin Community Award, tlawmngai le zohtontlal lawmman a ngahtu sunlawihnak capi le Victoria State level ah football ih lek bantu Salai Jerry San Luai Thang khal Chin Community Victoria in sunlawihnak le cawimawinak a pe.\nHi ni densan in Victorian School of Language (VSL) tlawngta nauhak 11 pawl cun, ‘Melbourne Chin Mi Ka Hmuh Daan’ timi thupi hmangin cahram ngan zuamawknak an nei. Mai Rebecca Van Sui Nuam in pakhatnak, Mai Van Hniang Mawi, pahnihnak le Jerry San Luai Thang in pthumnak pawl an ngah.\nMelbourne ih hlasak thiam le zaitha hlirkhawm mi le Falam mino awnmawi tumthiam pawl khalin mipi pawl theihtawp in an awi.\n‘A hmaisabik kan rak hman lai thawn tahthim cun kan thansoh dan le kan hmasawn dan hi a mak rori, mipi khal kan pungih mi fimthiam le hohathiam khal kan tam vivo hmailam caan ahcun hihnak ropi sin tuah thei bet vivo khal kan zuam ding’ tiin Nu No Than Thluai cun a ti.\n2015 Chin Kumthar cu Adelaide khawpi ah hman a si dingih kan zaten hlunghlai zet ih kan hman khawm thei ding khal ka ruahsan a si.#\non November 16, 2014 at 1:15 am\nA siar nuam nasa, Chin Kumthar ti niakno men ding si ko. Pathian in kan Chin Kumthar hmang thei vivo ding in lam in hruai hram seh.


VOL. 1 SESSION 12 - Hre Mang\nVOL. 1 SESSION 12\nJESUH IN A DUNGTHLUNTU PAWL A THLAH\nKey: Jesuh in Thuthangtha leitlun deng tiang thlenpitu dingah in ko.\nJesuh in dungthluntu pawl hnenah Thuthangtha sim in dungthluntu va tuah dingin thu a pek. Cutin Jesuh Khrih dungthluntu dingah midang va tuah sin aw vivo in arat sal hlan lo dungthluntu hnatuan cu peh vivo dingmi asi.\nTuitum zirnak ah nangmah le na group in Jesuh in dungthluntu pawl hnenah thupek ropi a pekmi (Matthai 28:16-20) thu zir asi ding. Jesuh thupek ropi simsin vivo thei dingin na tim tuah aw. Jesuh thu pek cu feh ding, Thuthangtha sim ding, dungthluntu tuah ding, baptisma pek ding, zirh ding asi. Cutin Jesuh thu leitlun mi hmuahhmuah hnen tiang thlenter ding, Jesuh hmin thanter ding asi.\nThuthangtha sim dingin thuneihnak kan neihmi pawl sim thiam dingin na timtuah aw. Matthai 28:16-20, le Tirhthlah 1:7-8, pawl zoh in Jerusalem, Juadea, Samaria, le leitlun deng tiang tiah a simmi pawl ziang asi ti fiang dingin nangmah le na group sungah rak zir uh. Himi Bible bungcang pawl fiang zet dingin rak siar nawn leuhleuh aw.\nAhmaisa ah kan zohzo mi cu Jesuh in leitlun mission hnatuan kan tuannak ding hrangah a tulmi ziangkim in pek zo asi. Kanmai huham cahnak, hmanrua parah kan hngat awk a tul lo. Tui zarh zirnak kan thok hlanah a hnuailam thusuhnak ruat tlangin na sannak pawl rak ngan khum aw la na group ah relkhawm dingin timtuah cia aw.\nTuzarh sung zir ding siar ding pawl lakah ziangtiang na rak tuah ziang na bang?\nBible siar ding mi na siarmi lak ihsin ziangmi na zir ngah?\nThu sut duh mi na nei maw?\nZirnak kan peh sunzawm hlanah thlacam aw.\n· Pathian hnenah a thutak a lo theihter, a lo zirhmi parah lungawithu sim aw.\n· Pathian hnenah raltha zetin na zirmi pawl nunpi ngam dingin abik takin a tui tum ih zirnak hi a takin nangmai nun rori nunpi dingin thlacam in dil aw\n· Tuitum ah thinlung takin Jesuh dungthluntu pakhat ih nun cu ziangvek asi timi nangmai nun rori ah lang dingin thinlung tumruh zetin pumpek awk tumtahnak thawn zir dingin thlacam aw.\nJesuh dungthluntu na sinak vekin na nunah ziangvek thleng awknak danglam bik na nunah na tawntehmi asi?\nJesuh Khrih in na nun a lo thleng sinsin vekin Jesuh Khrih ih lungtur vekin na lung a tur tikah Amai hmin sunlawinak hrang lawngah na nitin nun na hmang dingih Jesuh in leitlun ah rundamnak Thuthangtha thlenter a duh vekin na thinlung sungah mihlo rundam duhnak in a lo luahkhat ding asi.\nJesuh dungthluntu pawl nunah Jesuh leitlun a um lai ah kaisoh can tumsuk can nei in anhai in an um can a rak um. Jesuh an theih pek ah an lung a awi zet, Jesuh kross parah khenbet asi tikah an mang a bang an anhai, Jesuh a thohsal tikah an lung a awi tuk, Jesuh in vanram ah a fehsan sal tikah an ninghang um ngaihnak thei loin an rak um dah. Asinan thu cahta lo in a tlansan lo, an hnenah a nunnak cawpcilh in an tuansuah tulmi thupek a dungthluntu pawl a ko khawm ih a cahta hai asi.\nMatthai 28:16-20, 16Dungthluntu hleikhat pawl cu Jesuh ih a fial bangtuk in Galilee tlang parah an feh. 17Amah cu an hmu ih an biak, a sinain a hrek cun an zum lo. 18Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo. 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nHimi Bible bungcang na siar tikah na thinlung in ziang na ruat hmaisa bik ih ziangruangah?\nJesuh thupek hi dungthluntu pawl hnenah thu a pek thok ihsin ziangtin dungthluntu pawl in sankhat hnu sankhat an rak tuan ih a tak in an rak canter?\nJesuh thupek hi ziangzon ah a fam kim hrih lo?\nJesuh thupek ropi cu leitlun ah milai taksa in a um lai ihsin a dungthluntu hmuahhmuah-nangmah tel in an tuah ringring mi le an tuah rero lai dingmi asi. Jesuh thupek ropi hi fiang le thuk deuh in kan zoh ding.\nJESUH IN KHUITAWK AH FEH DING TI IN SIM\nA hmaisa bik ah Jesuh thupek kan zoh tikah a thuneihnak kan zoh hmaisa ding. “Lei le van ih thuneihnak hmuahhmuah cu Jesuh hnenah pek asi” timi zianghrangah a thupi tuk? Thupek timi cu thuneihtu lawngin pek theih asi. Jesuh in thupek dawtdawt, a dungthluntu pawlin duhhril theih si loin tuahlotheihlo in thupek dawtdawt dungthluntu hnenah a pek asi. Curuangah a thupekmi pawl thu pek thei dingin le tuansuahnak hrang khalah thuneihnak a nei asi ti simfiang hmaisa dingin a thuneihnak thu pawl a sim hmaisa asi.\nNa nunah Jesuh a lal, a lo uk, na nunah thuneitu asi timi in na nitin nunah ziangsan a nei?\nJesuh thupek ropi kan zoh asile ram huap mi a nei ih tuah ding thupek asi. “Leitlun deng tiang” tiah leitlun pumpi a huap. Cuihlei ah leitlun miphun hmuahhmuah an sinak thu pawl tohmun in simmen ding si loin “feh uh” tiah thupek asi. Thil a cang mi parah rak cangvai men ding silo in mah in tuah hmaisak ding thupek asi. Cutin sim ruangah khrihfa zapi ten hnatuan bang tahratin fehsuak theh ding tinak asilo ih khrihfa zapi ten leitlun dengtiang fehsuak in Thuthangtha simnak hrangah cangvaihnak ah tel theh ding a tul tinak asi. Curualrual in zumtu zokhal mah rori fehsuak in Thuthangtha sim ding khal Pathian in tul a ti asi ahcun man cia ringring in Jesuh thupek thlun dingmi kan si.\nMission hnatuannak ah na telnak hmuhtawnmi ziangvek asi?\nJesuh thupek ah kan zoh asile “miphun hmuahhmuah” tiah a sim. Jesuh thihnak cu leitlun miphun hmuahhmuah hrangah asi tinak asi. Curuangah Jesuh thisen in a tlennak a rundamnak thuthangtha cu a rundammi miphun hmuahhmuah hnenah simsuak dingin dungthluntu zumtu zapi hnenah thupek, tuanvo peknak asi. Curuangah local kawhhran ciar in mai local kawhhran lenglam ah leitlun miphun, Khrih rundamnak Thuthangtha theih hrih lo tu pawl hrangah Jesuh mission rawngbawlnak ah tel ve lo tu local kawhhran cu Jesuh thupek thlun lo tinak a si.\nLeitlun miphun hmuahhmuah hnenah Thuthangtha sim ding Jesuh thupek ropi thlun in ziangtin mission ah na tel ve thei ding?\nJESUH IN ZIANG TUAH TULMI IN SIM\nJesuh in a rawngbawlnak ah tel dingin in sim lawng si loin ziangtin kan tuah ding timi fiang ten in sim asi.\nMathai 28:19-20, Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nJesuh thupek dawtdawt zoh tikah ziang kan tuah tul timi a fiang. Dungthluntu tuah ding ah in fial. Kan mission hantuan rah suah dingmi cu Jesuh dungthluntu tuah ding asi. Baptisma cu dungthluntu an si hnu ah tuah dingmi asi. Baptisma laknak cu mipi hmaiah Jesuh dungthlunti sinak phuan suahnak asi.\nZumlo tu hnenah baptisma thu ziangtin na sim fiang ding?\nA poi zetmi cu mi tampi in mi pakhat cu a piangthar ih baptisma a lak hnu ahcun a famkim theh tiah an ruat sual pang theu. Piangtharnak le baptisma laknak cu a hram thoknak asi ih Jesuh dungthluntu tha si thei dingin an hram thok sawn asi. Cutin Jesuh dungthluntu si in Jesuh ih zirhnak hmuahhmuah zirh tulmi an si. Jesuh thupek rori sungah a tel mi cu dungthluntu pawl hnenah a zirhmi hmuahhmuah an thlun dignah zirh ding asi. Cucu a thupek asi.\nCutin dungtluntu an nitin leitlun nunah Jesuh zirhnak vekin an nung, a thu an thlun ih thupek ropi nunpitu an si theinak dingah pitling tiang zirh tulmi zirh dingmi an si. Zirhnak ah a thabik cu anmai zohthim dingin Jesuh thupek thlun in nun asi.\nNa nunah Khrih nun langtertu zohthim ding zo na nei?\nJesuh dungthluntu midang va tuah vivo dingin siseh nangmah nunah Khrih palai, khrih ih hmuihmel langtertu si dingin ziangtluk nangmah le nangmah na rinsan aw aw?\n“Miphun hmuahhmuah dungthluntu si ter ding” timi Jesuh thupek thu sim tikah mi tampi in feh tahratin Thuthangtha sim ding lawng an ruat theu. Cumicu tuah ding hrimhrim mi asi. Fulltime in rawngbawl ding, part time, can rei lo te sung, a zarh tel, thla tel, kumtel ti in a phunphun in zumlotu hnenah Thuthangtha sim in dungthluntu siter ding cu zumtu zapi tuanvo asi. Cumi lawng asi theh lo, fehsuak lo tu pawl khal Jesuh thupek ropi tuansuahnak ah tel theh ding kan si, local church ihsin Jesuh mission hnatuan nak ah tel theh ding kan si.\nA thupi zet pakhat cu thlacamnak in tel asi. Thlacamnak in satan ral donak ah tel ve asi. Ram pakhatkhat, miphun pakhatkhat hrangah hmuitin nei in thlacam aw. A hnuailam pawl vekin thlacamnak ah na tel thei ve asi.\nRam pakhatkhat na hril hnu ah cumi ram sungih Khrihfa pawl hrangah thlacam aw. Khrihfa pawl rawngbawlnak hrangah an rawngbawlnak an himnak hrang thlacam sak aw.\nJesuh dungthluntu pawl siatsuah harsatnak petu ram uktu pawl siseh mipi lak ihsin siseh thiltha lo a thleng thei mi lak ihsin humhimnak hrang thlacam sak aw.\nThuthangtha simsuak theinak ding cantha sangka on awknak hrangah thlacam aw.\nTHLACAM DIL DUHMI:\nHT SUNG TUAH DINGMI\nPathian biaknak in can hmang aw.\n· Bible siar ding pawl siar awla Thiang Thlarau in a lo zirh tharmi pawl ca ah ngan khum aw.\n· A tu zarh sungah piantharnak a nei hrih lo tu pawl thawn can hmang tlang dingin timtuah aw. Na can hmandan kel thleng in Jesuh mission ah tel dingin piangthar hrih lo thawn na can pe awla cumi thawn thlarau lam thu relpi in na can hmang aw.\n· Jesuh dungthluntu canter dingin disciple na tuah dingmi minung pawl hmin list tuah awla an hrang thlacam aw. Na thinlung sungah a lang mi, na unau sungkhat lakah, hnatuanpi, tlawngkaipi, rualpi lakah zozo an si khal le an hmin list tuah awla an hrang thlacam aw.\n· Cumi hmin list lak ihsin zozo disciple (dungthluntu) ah na tuah thei bik ding timi hmin la hran aw la an hmin sal in thlacam sak aw.\n· Zohlo in ngah Tirhthlah 1:8, 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti.\nBIBLE SIAR DING PAWL SIAR IN NA ZIRNGAHMI A HNUAI LAM AH NGAN KHUM AW\n1. Mark 16:1-20\n2. Luke 10:1-16\n3. Luke 24:36-53\n4. John 20:1-31\n5. Romans 10:1-21\n6. Romans 16:1-27\n7. 2 Korin 10:1-18\nTlaksiat le hlawhsam kan tihphannak ruangah Jesuh dungthlun si dingah a thu pek an thlun thei lo theu asi.\n· At thlak, mi aa tiah mi in in ti ding kan phang theu\n· Thusutnak pawl theih lo kan hmang\n· Hnon mi si kan phang, mi ih co hlan lo kan phang theu\n· Kan mai sual palhnak, tlamtlin lonak mi in sawh ding kan phang theu, tvp a tam tuk\nKan sinak taktak khal asi: kan tlu ding, kan bah ding, mi in in hnong ding, in nautat ding, in hmuhsuam ding, in hua ding, thusuhnak hmuah hmuah kan sang thei lo ding. Cui lai can ah Jesuh kan bang sinsin a rak si sawn. Asinan theih ringring dingmi cu Jesuh thupek kan thlun dingah kan sung dah lo asi.\nHnonmi, nautatmi kan si lai ah Jesuh kan bang sinsin sawn asi.\nCuhnakin kan fehlo, kan sim lo, kan neihmi Jesuh thu midang kan simsin lo tikah kan hlawhsam cia, kan sungcia asi sawn. A rah suahmi cu kan kut sungah a um lo; kanmah in kan tuah tulmi cu Jesuh thupek thlun in tuah ding lawng asi. A rah suah cu amai kutsungah a ummi asi.\nJesuh Thuthangtha midang hnenah simsin dingah ziang na tih, na phang, ziangin a lo dawnkham theu?\nTihphannak in ziangtivek canah Jesuh thupek ropi tuansuak thei lo dingin a lo kham?\nNa tihphannak maw, a lo khamtu pawl pahtlang thei dingin ziang na tuah ding?\nJESUH IH KHUITAWK FEH DING TI IN SIM\nJesuh in a leitlun mission hnatuan tumpi ah tel ve dingin in ko: leitlun pumpi minung rundamnak hnatuan ah tel ve dingin in ko asi. Cutin hnatuan in kawh theinak thuneihnak a nei ti kan thei.\n“Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo,” (Mathai 28:18).\nThuneihnak nei timi cu midang hnatuan fial theinak a nei tinak asi. Curuangah Jesuh in leitlun pumhuap in hnatuan fial theinak thuneihnak a nei asi. Hnatuan in fial thei lawng si loin a thuneihnak hmangin leitlun hmuntin kip ah feh in a hnatuan tuantu ding kan si. Culawng hman silo, lei le van sangka tawh (key) keng in a hnatuan fialmi tuah tu ding kan si.\nCutin kan sim tikah kanmah parah phurrit pawl a zang theh asi. Kanmai huham cahnak fimnak thiamnak thilti theinak thuneihnak parah a thum aw mi hnatuan asilo. Milai thinlung thleng tu, milai mizia thleng tu, milai thlarau hringtu, milai nun thlengtu, milai duhnak thlengtu, milai nun sersiamthar saltu Amah Jesuh asi. Cutin kan sungah hna a tuan duh ruangah “FEH UH” tiah in fial mi asi.\nDungthluntu tuah dingin na ke kar suak tikah Jesuh thuneihnak parah na hgat aw maw, nangmai parah na hngat aw sawn? A hnuiah khuimi na nai bik check aw!\nNanmah parah Jesuh parah\nJesuh thuneihnak parah zaahza hngat aw thei dingin ziang na tuah a tul?\nA tu cu Jesuh ih “FEH UH” tiah thu in pek nak thuhram pi ziang asi ti kan fiang zo. A thupek kan thlun ding a tang hrih asi. Mathai bung 28 sungah feh uhla leitlun miphun hmuahhmuah a dungthluntu va si ter ding thu in pek. Vancungramah a feh hlan te ah a thupek mi asi.\nTirhthlah 1:7-8, 7Jesuh in an hnenah, “A cuih tikcu le nithla cu ka Pa ih thuneihnak ih khiah-mi a si ih nannih theih ṭulmi a si lo. 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti.\n“Jerusalem,” “Judea”, “Samaria”, “leitlun deng tiang” Jesuh theihpitu, rundamnak Thuthangtha sim suak dingin ziangtivek in Thiang Thlarau bawmnak na tul?\nJesuh simmi cu sunglam ihsin pawnlam a khihhmuh. A nainak bik ihsin a hlatnak lam a khihhmuh. Jerusalem cu Jesuh ih thu a simnak hmun thawn a nai nak bik asi. Judea cu Jesuh thu asimnak ramkhulh hmin asi. Samaria cu Judea ramthen leng lam asi. Miphun zawng in siseh ramthen zawngin siseh a bang aw lo mi asi.\nAtlunih simmi ram le hmun pawl ah na um kherkher lo ding. Asinan Jesuh simmi na hrang asive. Jeruslam cu nangmah thawn a nai awknak bik asi; nangmah thawn a naihniam aw bik minung pawl an si: na insang, hrinpi, cipi, unau sungkhat, innhnen, natuanpi, tlawngkaipi, khawpi, rualpi pawl an si. Juadea cu a kau sinsin in na khawtlangpi, miphunpi, state khat sung ummi, peng le tlangkulh sung minung, ramsung minung pawl tiah sim theih asi. Samaria cu nangmai kiangkap nai an sinan nangmah thawn miphun bang aw lo mi pawl kha asim duhnak asi.\nNetabik ah Jesuh in leitlun deng tiang fehsuak dingin thu in pek asi. Jesuh dungthluntu hmuahhmuah in leitlun pumhuap in khua ruat in mission tuanvo kan nei asi. Leiltun pumhuap miphun hmuahhmuah Jesuh dungthluntu siter ding tuanvo kan nei asi.\nA tlunah sim vekin zovek minung pawl Jesuh dungthlunntu siter in na rian thei ding? Zopawl an si ngan khum aw.\nNa “leitun deng tiang”\nJESUH IN ZIANG TUAH DING TI IN SIM\nLeitlun miphun hmuahhmuah dungthluntu siter dingin mission hnatuannak ah kan tel theidan ding Jesuh in in sim.\nMathai 28:19-20, 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nHnatuandan dawt 4 a um:\n1. FEH: Leitlun ah feh in tuahnak le tongkam in thlaici tuh ding kan si\n2. DUNGTHLUNTU SITER: Thlaici kan tuhmi hmang in Thiang Thlarau in milai nun a thleng tikah sual sirnak thawn Pathian kawhnak aw co hlang dingin kan bawm ih Krih dungthlun kan si ter vivo.\n3. BAPTISMA: Mipi hmaiah Jesuh an zumnak phuansuahnak baptisma laknak in Jesuh ruangpum kawhhran pehzomnak neither vivo asi.\n4. JESUH THUPEK THLUN DINGIN ZIRH: Dungthluntu thar pawl thawn fehtlang tuantlang in Pathian thu kan zirh ih Pathian thu an thlun in an nunpi theinak ding kan bawm, cutin anmah khal midang Jesuh dungthluntu va siter ding tiang nun pitling an neih theinak ding kan bawm.\nKawhhran member pawlin step 3 nak kan theh tikah kan tuanvo a cem ah kan ruat theu. Asilo.\nKan fiangnak ding ahcun thiamcoter kan sinak, rundamnak kan co mi cu a hram thoknak, a thupi tukmi, a lotheihlo in a tulmi, Jesuh Khrih ah nunthar, thihnak ihsin nunnak hram thawhnak asi. Cuvek thiamthiam in baptism cu mipi hmaiah sunglam nun thleng awknak langhngan in langtermi asi.\nAsinan cuvial lawng si loin kan hnatuan cu a pehzawm vivo ding mi asi. Dungthluntu ah tuah tahratin midang Jesuh dungthluntu ah an va tuah ve thei nak dingah nun pitling an neih theinak ding hrangah zirh vivo dingin thupek mi kan si.\nA hnuailam vekin dungthluntu lamzin tluan Jesuh thupek na thlunnak ah ruat in tuah aw. Cutin nangmah in na tuah lawng si lo, dungthluntu ah na tuah mi in an nunpi vivo dingin zirhsin ding na si.\nA hnuailam step 4 ah Jesuh dungthluntu midang pawl in jesuh dung an thlun nak ihsin ziang na hlawkpi?\nAN FEH SUAKNAK:\nJESUH DUNGTHLUNTU AN TUAH NAK:\nBAPTISMA AN PEK NAK:\nNangmah in teh, jesuh thupek taunsuak dingin, Jesuh thupek step 4, midang Jesuh dungthluntu siter dingin ziangtin na tuan, na tel ve?\n1. FEH SUAKNAK:\n2. JESUH DUNGTHLUNTU MI VA SITER:\n3. BAPTISMA PEK:\n4. JESUH ZIRHMI ZIRHSINNAK:\n“Lei le vanih thuneihnak hmuahhmuah cu ka hnenah pek a si zo. Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” (Mathai 28:18-20).


Iran President In Rin Umnak Thutiam La Ding - Chinland Today Media\nAugust 4, 2009 3:11 am·0 comments\nIran ram President ih an hriltlin salmi Mahmoud Ahmadinejad cu tipsun ah President rinum nak thutiam lakter a si dingih. President ih nemnget a si nak pawmpi nakca khal an ram hotu bik Ayatollah Ali Khamenei in tuisun ah a hlanfel a si.\nHimi laiah an ram hruaitu pawimawh ziangmaw zatcun President Mamoud Ahmajinejad hi pawmharsa an tiih, Himi President pawmnak nemhnget nakca hlanawknak khawmnak khalah an ram President hlun leh Cuardian Council hotu silai Akbar Hasheni Rafsanjani a tello ih President hlun thotho Mohammed Khatani leh Opposition hotu Mir Hossein Mousavi khal an tello.\nCorazon Aquino Thlah Tu Tam\nRelzo vekin kandung tlawngkai ni 5 zanih rilpi cancer natnakih thi Philippines ram President hlun Corazon Aquino ih ruangcu tuisunah Manila ih Catholic Cathedral panpi a si laiah mipi thawng 30 laiin lamzin tluanah tlaraw in an President hlunih ruanghi an thlah a si.\nTuisun ih Manila khawpi ih thil umdan cu kum 1986 ih an ram hruaitu Ferdinand Marcos an hlawmthlak ih Corazon Aquino President ih an hrilthar nivek a si.\nCorazon Aquino ih ruanghi an phurlai ah a mah ngaisangtu leh duhdawttu minung thawngtampi cun mitthli thawng a mai hminsalin an ttapih tlawng Inn leh Office pawlkhal suahsan ih baloon mawi phunphun kengin lamzinpi tluan an luahkhat zet a si.\nTuizingah Afghanistan ram ih khawpim pakhat Herat ah Bomb a puakih minung 12 an thiih midang 20 lenglo in hriamhma an tuar.\nPalik bawi Esmatullah Alizai in a simnak ah hi Bomb hi lamzinsir hnawmhne lakih kammi a siih, Palik Duty pawlin himi hmun an tlanliamsan zikzawngih puakmi a si a ti. Palik thupuangtu Raouf Ahmedi cun himi bomb cu remote ih hmehpuahmi a siih, Mithi lakah palik 2 leh nunau ziangmawzat leh nauhak khal an tel tiah a sim.\nAfghanistan ramah hin buainak phunphun Bomb puakleh thah awknak hi a tamzet nan an ram thlanglam Haret hicu a him bikih ruah mi a siih misual Tapung pawlhin an ram saklam khawpi pawlhi an bat deuh theu a si.\nA sinan tu ah cun Haret ah bomb a puah voikhat nak a si. BBC in a simnak ah tui bomb puahnak hmunhi Iran ramih kuatdingmi thilri an ret khawmnak theu hmunpi a siih Iran ram hranga thilpawi zet a si tiah a sim. Himi Bomb an tipuah naksan hi tuithla ni 20 ih Afghanistan ram hrilawk nakding duhlo tu pawlih buaiter an tumnak asi ding tiah zum a si.


Kan Ram Ah Science Zirnak Ṭhalo: Pi Suu Kyi - Chinland Today Media\nNovember 18, 2012 5:16 am·0 comments\nAung San Suu Kyi in kan ram ah kan dung kum mallai ihsin science zirnak a tlaniam in a ṭhalo vivo tiin a sim. Cucu science zirnak lawng khal siloin zirnak hmuahhmuah a si tiin Indian Institute of Science ih faculty le tlawngta pawl a tongnak ah a sim. Science zirnak in hmun a la lomi hi Suu Kyi in poi a ti ngaingai thu a sim.\nKan ram democracy hrangah New Delhi ih policy hi ziangtin na hmu ti an sut tikah India New Delhi acozah ih policy cu anmah hrangih hlawknak lawng zoh policy, nga siotu in nga um naknak ih sio mai policy, a si ko ti’n a let.\nSuu Kyi cun amah le mah, kei cu practical takak, ṭuan taktak, tu ka si tiin a sim-aw ih, India cun amai hrang hlawknak ding cu ramdang (kan ram) hlawknak ding hnakin thupi ah a ruat sawn tiin a simbet.\nSuu Kyi cun thazang thawn thahrum hmangnak cu a do ih daihnak thawn raldo ding hi a zum thu a sim. Cun Suu Kyi cu Infosys campus ah lengin IT major ih co-chairman Kris Gopalakrisnan le senior ṭuanvo nei upa pawl thawn tonawk in kan ram ih IT ṭhansonak hrangah relkhawmnak caan an hmang.\nJesuh Khrih Film Zuknung 7 Le Cangtu Mi 7 Pawl\nMario Gomez Fiorentina Thleng


Raltlan Pawl Cu Rul In An Cuk, Ramlak Ah An Talbuai – Meifar\nRaltlan Pawl Cu Rul In An Cuk, Ramlak Ah An Talbuai\nApril 25, 2022 admin Lawrkhawm 0\nSagaing peng, Kanbalu Township, Koetaungboet khua kiangkap ah tualsung mipi ralkap le ralhrang pawl an doaw ciamco ruangah khua (12) cu mipi in an suahsan, an khua kiangkap ah raltlan 20,000 lenglo an um.\nAn khuasung ah ralhrang pawlin umhmun an khuar ih an rannung pawl an eisak, ralhrang pawlin ṭhenkhat an kaihmi khuasung mi cu an hrem ciamco hnuah an that, ṭhenkhat cu an pawngsual hnuah an urkang.\nRaltlan pawl cu ramlak ah a rem dandan in an khuasa, ramlak ah ruahpi in a nuai ciamco ih mikeu le fikfa lakah hringnun an hmang rero lai. Cutin, ramlak ih an um laiah rul tur nei pawlin raltlan mi (5) an cuk zo, CDM tuah siibawi pawlin rul tur siivai thawn an tuamhlawm ruangah rul cuknak ruangah thi cu an um hrih lo.\nAsinan, tu’ah rul tur khamnak siivai cu an nei nawn lo ih rul cuk tong an umsal asilen tuamhlawmnak ding siivai aum nawn lo. Raltlan pakhat in, “Siivai man cu 80,000 a si zo ruangah kan lei thei nawn lo, lei duh khalsehla lei ding a har tuk zo. Rul tur khamnak siivai leinak dingah bawmnak kan ṭul tuk, ralhrang ṭih ah kan tlan ih tu’ah rul ruangah buainak kan tong bet” a ti.\nCNDF In Ralhrang 9 Hrawng An That\nRalhrang Pawl An Va Kap Ih An Tlunlam Ah PDF Pakhat Cu Tiva Ah A Fen That


Falam peng Valung (Bombakhem ) inn a kang - Chinland Today Media\nFalam peng Valung (Bombakhem ) inn a kang\nFebruary 21, 2009 3:08 pm·1 comment\nLei tlun hmunzakip ih a um mi Duhdawtmi Laicin senpi pawl\nFalam Peng Valung (Bombakhem) khua Mei kaang thuthang cu lei tlun hmun zakip in nan rak thei cio ti thu ka thei ih ka lungawi zet. Tu sun Feb. 21 ih ttanpinak pawl le an dinhmun pawl,\n1. Pastor Thang Lio inn in a thok an ti, Tidai hmannak lam in a thok tiah, mei khuu a hmu ih Inn a BAL tu pawl in an sim, Inn tekpa hi Yangon ah Khrihfabu Meeting nei in Yangon lam ah a um lai fang a si.\n2. Inn kaang mi 25, Store Room 1 thawn, 26 a kaang,\nInnsang 33, Mipum 149, Nu 73, pa 76 an si, mizan ahcun 141 an ti, nan Khua ih um lo mi 8 an siar lo ih si. 149 an si tiah, ttuanvo neitu pawl in an sim,\n3. Ttanpinak dinhmun\nChin Ramttha Uktu Bawi bik le a ho pawl cu Feb. 21 ah Valung khua an thleng ih Faang 50, le Bel, Buan/.. thildang tete an pe\nTidai Pipe line pawl, Innsaknak Zanthing, Rangva, NRC le Hminsin tlak capi an ngah ciar mi pawl ka lo tuah sak ding,…. kan lo ttanpi ding ti thu, 4squire Biakinn ih Mipi tonnak a neihnak ah a sim, Thangzaang peknak tla a nei ih Mipi pawl an lungawi zet cio.\n4. Dotor, le Security tla um ding in a cah ta hngai, ih a um tthep2\n5. Khualtlawng sukso pawl ih ttanpinak in Sumpai Innkhat ah Ks. 20000 (thawngkul) ciar an ngah,\n6. Falam khuanupa hnen ih Faang 50, Kalay Um Unau Ngawn pawl in Dip 85, hmun dang2 in Sitii, Cite,… an pe cio,\nHarsatnak ton a si nan, Kawlram ih harsatnak tong ahcun, a rang bik ih ttanpinak a dongtu an si ding tiah ka zum.\n7. Falam Baptist Church hohatnak in Falam khawsung mi pawl in Hnibuan,… thawn FBC Pastor pawl khal an feh,\nHmunzat kip in ttanpinak an ttul zet,\nMitamsawn cu zianghman suah man lo in a si ih, zaangfak za ngai2 an si. Mi mal te lawng in Zaansin puan fang2 ah suah ih zanghman a suah man cio lo. Zamrang tuk in a kaang, thli a hrang nasa tuk an ti.\nA kaang le a Rop ih a Ciam mi pawl cu khaw kiang Unau pawl in an rak rut bawm rero lai fang a si.\nTtanpitu nan zate tlung ah lungawi tampi kan nei a si,\nTtanpinak le a dang2 thu pawl ah hrelhmi thu dam pi a um lai ding, hi ziat hi ka hmuhtonmi le ka theih bam mi a si.\nSalai Bawi Bawi\nMuse Branch Kanbawza Bank Meisa Kang ; Vice President Hlun Sai Mauk Kham Ih Unu Le Tunu Thi\non February 22, 2009 at 10:05 am\nA va pawi ve ziangti kangha a si hmang?Zang an va fak ve<pathian in umpi hram seh.\nA khaw hmin hi tuihlan ih VARUNG (BOMBUKEM ) kanti theu mi Falam le Kalemyo lak rawlei theunak kha a si maw,maw khawdang ?maw an hmin kawlpawlin an sal thiam lo ruangih Valung ha ?


Covid 19 mina pakhat hmusuak bet, Falam ah Covid 19 mina 4 an um | Falam Online Media\nCovid 19 mina pakhat hmusuak bet, Falam ah Covid 19 mina 4 an um\nNovember 19, Falam, Sun Ceu Khan luan ih Harhdamnak Check gate ah Covid 19 mina thar pakhat hmuhsuah bet a siih atufang Falam ah Covid 19 mina 4 an um a si.\nTui ni, November 19, zaanlam nazi 3 hrawng ah Kalay ihsin Surbung Golf thawinak tual hrang ih Miraang leilung, tlakrawh phurtu motor mawng le a thluntu cu Sun Ceu Khan luan ih Harhdamnak Check gate in Covid 19 nat check nak an nei nak ah mi pakhat in nat a nei timi an hmusuak a si.\nFalam tualsung um mipakhat cun, “Motor pahnih an so ih motor pakhat sawn mawngtu taksa par ah Covid 19 nat an hmu ih mina cu Falam Siizungpi ah an kuat cih ti`n kan thei” tiah FOM hnen ah a sim a si”.\nNat an hmu mi thawn motor to tlang mipakhat cu Lungpi Quarantine ah an kuat cih ih mi himdam motor mawngtu pakhat sawn cu a motor thawn a phur mi bungrua thlak dingin an lan ter sal a si.\nAtufang Falam Siizungpi ih zohkhen mi Covid 19 mina cu November 15 ih hmuhsuah mi Sunthla pa, November 14 ih hmuhsuah mi Tedim mi mipakhat le November 9 ih hmuhsuah mi Kalay ihsin Falam lam pan ih Kuak zuar tum mipakhat pawl an si ih a tu hmuhsuah thar Covid 19 mina pakhat thawn, atufang Falam ah Covid 19 mina 4 an um a si.\n← Chin media pawl in Pu Lian Luai hnak in Pu Soe Htet ih CM ṭuan ding an duh sawn\nSocial media ih Zuk na thlah peih tuk mi hin Hivek dinhmun ah a lo thlen thei →\nFalam ih Covid 19 mina 2 in Damcakten Siizung suahsan


Lehpannak Archives - Chinland Today Media\n2018 World Cup ih teltu ding Leitlun ram 32 ih Football team pawl cu mizan ah an fiang fel fai zo. June 14, 2018 ah Russia khawpi ah zuamawknak an nei thok ding. Ziangtik caan ah an lek ding Russia ih tuah ding mi 2018 World Cup cu June 14 (June 15 AEDT) ah an thok ding dih July 15 […]\nKan dung naite ih Welterweight Champion zuamawknak Manny Pacquiao le Jeff Horn ih an ngah mi hmat cu WBO pawlin zohfel salnak an nei. Manny Pacquiao in a neh lo hrimhrim tiin an nemhnget. Mipi titi ti tamzet tu hi boxing thong awknak ih thuṭhennak tuahmi cu WBO pawl ih zohfel salnak nei dingin Filipino Games and Amusements Board cun […]\nby CT Media ·\tJuly 12, 2017 ·\nLeitlun Nunau Tennis Lekthiambik S William Nau A Pai\nLeitlun nunau Tennis lehzuamnak ih vei 23 champion ngahzotu Serena William cun nau a pai. Zarh 20 a si. Hi tiih a naupai lai a mahte hrang ih zukaw mi a sinan a tisualnak ruangah leitlun mipi zate hmaiah a thleng. A nih hi leitlun nunau lekzuamnak ih cakbik lawmman ngahtambik a si. Vei 23 Grand Slam a ngah. Kan […]\nby CT Media ·\tApril 28, 2017 ·\nAustralian Open ah Federer A Champion\nŠianglianuk Ķianghrol Australia Open mipa final ah tennis siangpahrang pahnih, Roger Federer le Rafael Nadal cu January 29 ah Melbourne khawpi ih a lailinakbik Rod Laver Arena ah an tawng aw ih Federer in 6-4 3-6 6-1 3-6 6-3 in a neh. Federer (kum 35) le Nadal (kum 30) hi santhuanthu ih tennis lehnak ah vei 35 an tawng aw […]\nby Mai Daidim ·\tJanuary 30, 2017 ·\nAustralian Open Final ah Federer le Nadal Tawng aw Ding\nŠianglianuk Ķianghrol 2017 ih Grand Slam hmaisabik Australian Open mipa final ah kum tampi sung leitlun tennis khawvel rak hliahkhuhtu veve a si mi Roger Federer le Rafael Nadal an tawng aw sal ding. Annih pahnih hi hriamhma ruangih an cawlh phahphah ruangah an tonawklonak khal a rei phah thlang ih tui ttum cu leitlun tennis zohtu mipi mit a […]\nby Mai Daidim ·\tJanuary 28, 2017 ·\nAustralian Open Round 4-nak Ah Andy Murray A Duai\nŠianglianuk Ķianghrol Leitlun number pakhatnak British tennis thiam Sir Andy Murray cu leitlun number 50 German tennis thiam Mischa Zverev thawn Australian Open round 4-nak ah an tong aw ih 7-5 5-7 6-2 6-4 in a duai thu BBC SPORTS in a tarlang. Himi ruangah Murray ih Australian Open champion si hmaisabik ding sunmang cu tui kum hrangah cun a […]\nby Mai Daidim ·\tJanuary 22, 2017 ·\nWorld Cup Ah Team 48 Tel Thlang Ding\nLeitlun ih football lehzuamnak ih tumbik World Cup uktu FIFA ih thutluknak cun 2026 ihsin Team 48 tel thei thlang dingin Zurich khawpi ah mee tlaknak thawn an nemhnget. World Cup teltu hi kum 1998 ihsin Team 32 lawng an rak si. Hi tiih team 16 an punter ding ruangah World Cup hmannak ih cemliam hi $ 1 billion lenglo […]\nScorpion King ah Olivier Giroud maw Henrikh Mkhitaryan?\nMizan (Januar 1) ih Arsenal le Crystal Palace puai ah Oliver Giroud cun mawi zet in Scorpion kick thawn goal a thun. Tui zarh sung thotho ih Boxing Day ahkhan Manchester United ih Henrikh Mkhitaryan khal in Sunderland thawn an sit ttum ah mawi zet in scorpion kick thawn goal a rak thun ve zo. Leitlun pumpi ih bawhlung fan […]\nby CT Media ·\tJanuary 3, 2017 ·\nBawhlung team, Real Madrid cun hmai nortu, Cristiano Ronaldo cu kumkhat thlahlawh Pound 16.5 million pe in kum hnih sung contract tuah dingin tawlrelnak a neih thu, Marca in a tarlang. Real Madrid le C. Ronaldo ih karlak contract a taangmi hi 2018 kum ah a cem thlang dingih tuih an tawlrelmi contract an hlawhtlin suak asile C. Ronaldo ih […]\nby CT Media ·\tApril 25, 2016 ·\nFIFA In Thiam Hleice Laksawng Ahlan Mi Pawl\nBawhlung leitlun ih thuneitu sangbik FIFA cun bawhlung leitlun ih thiam hleice pawl cu a hnuailam bangin laksawng a pe. 1) FiFA BollonD´Or Leitlun ih bawhlung sit thiambik laksawng FIFA BollonD´or cu Barcelona / Argentina hmaitlan Messi hnenah pek asiih a țum 5 dawnnak asi.( new record) 2) Men Coach of The Year Nau leh kaihhruainak lamih țhabik Coach țhabik […]\nby CT Media ·\tJanuary 12, 2016 ·


Pasal 7 Anei Ih An Duat Zet, A Hrangah An Nunnak Khal An Pe Ngam – Meifar\nPasal 7 Anei Ih An Duat Zet, A Hrangah An Nunnak Khal An Pe Ngam\nNunau ṭhenkhat in pasal pakhat neih khal harsa an ti tuk laiah ṭhenkhat cu rawlei vekin pasal neih cu an awlsam zet thung. Africa, Uganda khua ih um nunau pakhat in pasal 7 anei ih an duat zet, a vahsuah ding asikhallen ke ih feh an siang lo ih kan zawn/phur ṭheu.\nPasal 7 aneih ruangah thiktu khal anei tam ih a hminthang zet, a hmin cu Allman a si ih sibawi pakhat vekin an zoh mi a si. A sam khal a tan dah lo, mithi khal a kaitho thei ih thlarau lam ih an hruaitu a si. Tualsung mipi pawlin Nunau Samson “Female Samson” tin an ko.\nThilti theihnak aneih ruangah khuatlang upa pawlin pasal tampi nei dingin an fial, cutin fa anei tam dingih a thiamthil khal an hlanaw vivo ding ti an zum. Pasal pakhat hnen ihsin fa pakhat lawng anei thei ih tu’ah fate 6 anei zo, a pasal 7-nak a pasal thar hnen ihsin fa anei cing ding.\nA pasal 7 pawl cu inn pakhat ciar a pe ih cutawk ah an um, a pasal 7 pawl cu nupa-sinak khal an khopkham zetin a pe thei ih zohman in an complain dah lo a ti.\nCun, an cakhiarnak khal a thilti theihnak ihsin a tuah thei thu a rel, a pasal pawlin an duhdawt tuk ih a hrangah an nunnak khal an pe ngam. “Ka pasal pawlin in bum ngam lo, an rak rinum lo asikhallen khuahlan kan pupa pawlin mang lam ihsin in sim thei hngal ding” a ti.\nCovid-19 Ih Damlo PDF Ralkap Pawl Cu Mipi Bawmnak Zarah An Dam Ṭhasal\nRalkap Pawlin Meithal An Kap Ciamco Ruangah Chinnu A Thi


MEDIA POLICY - Hre Mang\nKAWHHRAN KAIHHRUAINAK > \nKAWHHRAN SUNG, KAWHHRAN LENG THU THEIHTER AWKNAK\n1) Pulpit par ihsin thu mipi hmai thanmi\ni) Pulpit par ihsin kawhhran thuthan tulmi lawng a thantu in than ding asi.\nii) Kawhhran thuthan tikah dept. hranhran le mimal tulmi pawl cu thuthantu (secretary) hnenah theihter in than ding asi.\niii) Bulpak thu (mipi hnen sawmnak, theihter duhmi) pawl a um asile kawhhran pastor lole kawhhran upa hnenah dil hmaisak hnu lawngah siannak pek asile thuthan theih asi ding.\niv) Kawhhran pawnlam ihsin pulpit parah thu than duh a um asile kawhhran pastor hnenah dil in thuthantu in thuthan sak asi ding.\nv) Kawhhran pawnlam mi in pulpit par ihsin thuthan ding a a dil asile kawhhran hruaitu (pastor/upa) lungkimnak lawng in thuthan siansak asi ding.\nvi) Pulpit par ihsin ziangtik hmanah lungawi lonak, thusia lam thansian asi lo.\nvii) Pulpit par ihsin zohman in thuthan ah siseh tettikhan, thusim ah siseh kawhhran kaihhruainak thu, soisel awknak simsian asilo.\n2) Kawhhran mibur hmanmi media:\nA. Group mail: google, yahoo, viber, tvp.\ni) Kawhhran group mail cu media department ihsin moderator a kai dingih a tuldan in bet asi ding.\nii) Kawhhran group mail sungah kawhhran thu, kawhhran member pawl theih tulmi pawl lawng than asi ding.\niii) Kawhhran lenglam thu than duh asile kawhhran member pawl hlawkpi ding, thathnempi dingmi, zohman dokalhnak a um lomi, thazang pek awknak pawl than sian asi ding.\niv) Kawhhran tlang cabawm sungah thu el awknak, mi pakhat lole mibur pawlkom pakhatkhat hrinhnam kalhki awknak, huat awknak, le mipi theihthiam lo ding thu pawl thlahsian asilo.\nv) Kawhhran thu le bulpak thu pawl theihfiang duh aum asile tlang cabawm ah siloin bulpak in sut awk asi ding ih senpi theihtulmi lawng senpi hmanmi group mail ah tunavo neitu in thlah asi ding.\nB. Social media: Facebook/twiter, tvp.\nSocial media cu media team kilkhawi ding tuanvo asi ih kawhhran cangvaihnak, zuk, ca, video siseh thazang pek awknak pawl thlah sian asi ding. Social media ah friend list siseh accessibility pawl strict zetin ret asi dingih zohmawi lo ca/zuk/video pawl restricted in tuah asi ding.\n· Kawhhran cangvaihnak zuk pawl media team pawl in tuanvo la in a cang thei tawk in record ret asi ding. Hard drive in siseh digital copy online album ah edit tulmi edit in ret asi ding. Zuk le video ah siseh a teltu pawl ih duhlo zawng zianghman public ah post asi lo ding.\n· Photo zuk pawl siseh video le ca pawl cu a sezawng siseh kawhhran tumtah lenglam ah hmansian asi lo ding.\nChurch sermon, cangvaihnak video zuk pawl khal photo vek thotho in online, digital copy, ret asi ding. Media team remtinak vekin record ret asi ding.\n5) Printed Media:\nMedia team remruatnak vekin le tuanvo lak thei zat print media neih asi dingih kawhhran policy, zumnak thurin, and tumthami thawn kaih aw mi rahsuahnak tumtah in suahmi asi ding.\nKAWHHRAN PAWNLAM AH TLANGAUNAK, ZUK, VIDEO, PATHIAN THUTHANGTHA KARHZAINAK HRANG AUSUAHPI MI.\nKawhhran lenglam ah media suahpi thei mi cu online, print, tvp a cang thei tawk in Pathian hmin sunlawinak, Pathian ram karhzainak hrangah kawhhran tumtah le zumnak thurin pawl thawn kaih aw mi pawl suah asi ding.\nFCCI MEDIA POLICY.docx\nDec 6, 2016, 9:06 AM


CDM Tuah Chinmi Ralkap Pakhat Cu A Nupi Fanau Thawn Mangbang Vansang In An Um – Vapual Auaw\nMay 27, 2021 vapual auaw Chin Thuthang 0\nKaren ramkulh Hpa-an khua ahmat 202 ih ralkap tuan Chinmi pakhat cu April thla in CDM ah a rak lut zo ih a nupi fanau thawn an relh rero. Tuini tiang amah humhimtu ding pawlkom a biak thei hrih lo tlunah beunak ding felfai an nei hrih lo ih bomnak ziangkhal an dong lo.\nAmah cu Chin ramkulh Tedim khawmi a sinan, Chinram ah mipi humhimtu le ralkap doawknak a nasa zet cu Chinram a pan ngam hrih lo. Tu ah amah buaipi theitu ding le humhim theitu ding a tul zet thu RFA thuthang a simthei. CRPH khal online in ca a kuat nan, an let hrih lo tiah a rel. Ralkap ah kirsal dingin a hrang a cang nawn silo, ralkap an tuannak hmun an suah zan hnuah tui an umnak khua ahcun a nupi le fate 3 thawn an relh hrih.\nThla 2 hrawng an relh zonak khua ahcun an him tuk nawn loin a thei ih hmunhim feh a duh, anmah buaipitu ding pawlkom biak a duh. A hmin pum le sinak cipciar khal FRA hnenah a pe thluh nan, amah tlunah a nupi fanau pawl thawn hmunhim ah an thleng hrih lo cu tarlang ngam a si hrih lo. Ralkap lakin an him lo tlunah taksa dan ih tulsammi khal an harsa tuk tiah a rel a si.\nZarh Hnih Sung WHO Ram Tin Palai Meeting Ah Myanmar Ralkap Sawm An Silo


2020 : Falam ih Mi cuangce zohṭhimtlak pawl (2) | Falam Online Media\nFalam hrambun Chinland Herald Daily News cun 2020 kumpi kum khat sungih Falam dinhmun a thlir sal ih tualsungum zohṭhim tlak tiih a ruahmi mi 10 hrilnak a nei.\nCumi lakih mipahnih cu tarlang a si zo ih, atu khal ah mipi hrang riantu ṭha tiih a ruah mi cozah zung hnaṭuantu Dr Tluang Cung Thang, Pa David Van Tun, Pu Lian Thang le rampi huap in Falam mawinak pholang ringring tu Salai Piang Piang (Eden Studio) te pawl a hril.\nPa David Van Tun\nPa David Van Tun cu Falam Municipal zungih Executive Officer (E.O) a siih Falam khuapi mawinak, thianhlimnak le um nuamnak hrangah zuam zettu a si.\nFalam Mino Pawl thawn ṭang tlangin mipi hrangah tlawmngai hmalaknak nei ringringtu a si. Hnawm hlonnak, tidai peknak, khuapi zoh mawinak pawl hrangah teima suahtu a siih Falam hlimnak hrang ṭuan ringringtu a si.\nDr. Tluang Cung Thang\nAtufang Falam siibawipi dinhmun in hnaṭuan rero lai a si ih, Falam a thlen veten Siizung kiangkap ṭhansonak hrang hmalak ṭuto cihtu a si.\nCovid boruak ah Falam khuapi him thei dingin online in siseh, lenglam ah siseh Falam nasaten ṭanlatu a siih mipi thawn rualrem ten hnaṭuan theitu a si.\nSiizung ih ṭulsammi pawl ah acozah hnen a sim thiam ih cozah budget thawn tuah remcang lomi pawl khal tualsungum pawl thawn ṭan la in hmalaknak neisuak ringringtu a si. Thisen hlutu pawlkom dinsuahnak ih hohatubik a si ih Falam hrang a tuah ṭuanmi par ah sunloih phu rori a si.\nSalai Piang Piang (Eden Studio)\nAnih hi Falam khuapi mawinak pawl fuh zetih pholang thiamtu a si. Falam khuapi ih mawinak tintian cu online ah a zuk thiamnak thawn a pholang tikah Falam ih duhnunnak pawl cu midang pawl khalin sunglawizet in tep ngah tertu a si.\nAmah a um zarah Falam khuapi cu hnamdang mi tampi khal in online ihsin an theih phah hlei ah hminsintlak a simi Surbung Vanzam tualrawn onpuai tivek khal ah amai` zukmi pawl hlir in leitlun hmun ti`n luah ter theitu a si.\nSalai Piang Piang\nPu Lian Thang\nFalam Electric zung vuanthok bawi Pa Lian Thang cu dunglam ihsin hnaṭuan semrem theinak hrang ṭangzettu a si.\nMeisa a siat ding khalle online ihsin mipi hnen theih ter cianak a tuah ṭheu ih ziangruangah a siat timi khal an zung FB page ihsin mipi simthan ringringtu a si.\nChristmas boruak ih Falam khuapi ceimawinak khal ah electirc meisa pawl vaang pempem dingin a hnaṭuanpi pawl thawn nasaten rak ṭuantu a si. Falam khuapi tleumawi dingin duhsakzet ih ṭuantu a si.\n← Serh bangaw ṭhitumnak dinpitu si hi a sual maw?\nFalam Khawpi Laili ah Inn 6 a kangral →\nLairal Tlangtluan ah Thantlang ralkian pawl an beu\nJune 15, 2021 Ni Hnem Sung 0\nFalam, Matubuk Veng ih Pastor Thang Hre Mang (GBC) in Mual in Liam san\nJune 19, 2021 June 19, 2021 Ni Hnem Sung 0\nHakha kahdonak thu ah CDF ṭuanvonei mipakhat annka\nMay 4, 2021 May 4, 2021 Ni Hnem Sung 0


Pi Suu Kyi In Chinmi Pawl Tông - Chinland Today Media\nNovember 16, 2012 12:00 pm·0 comments\nNew Delhi : Tuni Tlawngkai Ningani, 16.11.12, ah Daw Aung San Suu Kyi cu Chin mi pawl umnak Janak Puri District ih Prospect Burma School(PBS)le Vikas Puri District ih Oxford Senior Secondary School ah a feh ih Chin mi pawl hnenah thusimnak a nei. Chin mi le kan ram sungih miphun dangdang pawl tla Suu Kyi ih thusim ngai dingah New Delhi, ah an pungkhawm aw. (Pic © Chinland Today, Aung San Suu Kyi Delhi ih an hmuah lai le thusim lai)\nSuu Kyi cu Prospect Burma School ah tuzing nazi 11:48 ah a thleng ih, Prospect Burma School ih Co-ordinator Dr. Run Bik le Dr. Thint Swe, cun PBS sayama Nee Ra le upa dang pawlin an rak hmuak. Cun, tlawngta fala pahnih in pangpar fun a pek. Cule, Suu Kyi cu PBS sunglam ah lutin tlawngta pawl hnenah thusimnak a nei. Suu Kyi a rat laifang ah tlawngta pawl cun “Daw Aung San Suu Kyi, Damcak hram seh”, “Daw Aung San Suu Kyi, Prospect Burma School ihsin kan lo hmuak” ti’n an hmuak an au. Cun “Daw Aung San Suu Kyi, Prospect Burma School ihsin kan lo hmuak” timi banner pi khal tar a si.\nTlawngta pawl hmai ih a ding ngah ve ten, PBS ih Co-ordinator Dr. Run Bik cun tlawngta pawl hnenah kan ram ih hruaitu Daw Suu hi tawk tiangih a rat hi lungawi a um thu a sim ih, Daw Suu khal thucah sim dingin zangfah a dil. Cumi ah Suu Kyi ih thusimmi cu, “Fimzirnak hi dawi in ca zuam uh, fimnak kan ti tikah tlawngin ih zirmi lawng siloin nitin kan nunnak ih harsatnak kan tonmi pahtlang theinak dingih theihnak khal a si. Kan ram dinhmun hi zoh sehla harsatnak kan tonmi pahtlang kan thiam lo. A ngaingai in sim sehla, harsatnak hi simsawn totlang ih ruatkhawm tlangnak in kan ti ṭha thei lo. Cumi ah kan sambau zet hrih. Kan karlak thubuai a um thawn pehpar in sim le rel cu kan duhzet ko nan kan ngaisak awk lo. Kan duhmi lawng kan sim ih, kan tonmi kan ngaisak awk lo. Cuvek thilcang cu radio le tokhawmnak khalah ṭhaten kan ngai ahcun kan thei ṭheu ko ding. Hrekkhat cun kan ṭongmi a sualmi rori kha ka sual an ti paih lo. Kan tongsualmi khal cu ka sual tiin ti aw ngam a tul. Curuangah hi tawkih tlawngta pawl khalin tlawnginn ih nan zirmi nan thiam lawng hi fimnak nan ngah a si hrih lo. Ti duhmi cu harsatnak, buainak le tuah ṭhat tulmi a um caan ah a fimrhing zetin nan tuahsuak thei lawngah fimnak nan ngah a si ding. Cucu atufang ih kan ram ih kan tulzetmi a si,” ti’n a sim.\nCule Suu Kyi in, “Kan ram hi kan zoh tikah a special zetmi kom-awknak thawn ram kan ding ti cu a fiang. Phunhnam pitling tampi komkhawmmi a si. Curuangah hnamkhat le khat zohton-aw le zirton-aw in umtlang ding kan si. Hrekkhat cun Kawl ṭong nan thiam lo ti ka thei. Asinan Kawl tong zir uhla, nan tappi tong khal hngilh hlah uh. Nan tappi ṭong cu thangso sinsin dingin zuam thotho uh. Cutin hnam dangdang kan si cingin kan biak-aw thei ding. Curuangah common language cu kan tul rori a si. Cumi pawl cun kan ram hrangah thathnemnak a pe ding,” ti’n a sim ih a thumsim a netter. Cutheh ah Dr. Run Bik ih homi PBS ih saya/ma pawl le, Dr. Thint Swe le upa hrekkhat pawl thawn, PBS zungkhan sungah minute malte sung tonawknak an nei. Cutawk ahcun media pawl cu lutsian a si lo. Cule nazi 12:7 ah PBS ihsin a tlungih Oxford Sr Secondary School ah a pok cih.\nOxford Sr Sec School ahcun zoi media hman lutsian a si lo. Tlawnginn kulhnak phar Daw Aung San Suu Kyi, kan lo hmuak timi poster pipi pawl cu tar a si. Acozah media ih zum le rinsan mi media pahnih lawng lutsian a si. Mipi 1000 in Suu Kyi cu reizet an hngakih, a thusimmi cu an ngai. Cutawk ih a ngaivetu hmin tarlangduh lomi cun, “Remawk ten um tlang theinak ding. Cun 2015 hrilawknak hrangah daan hrampi cu rem a ṭul thu, Cun ramsung ramleng mipi zate thinlung hmunkhat ding. Cumi pawl a tlangpi in a sim,” ti’n Suu Kyi ih ṭong cu a tawizawngin CT palai hnenah a sim. Media pawl cun tlawnginn sangka pi leng ihsin an hngak ih, a tlungsal te lawng an zuk thei. Suu Kyi cu 12:45 ah Oxford ihsin a tlung. Daw Suu a tlung tik zawngah a mawtaw sangka te ong in mipi pawl a kut zap phah in a feh.\nTuni Daw Aung San Suu Kyi thuthang a latu CT palai Salai Snow hi CT hmin in PBS ah thuthang lak dingin Dr. Run Bik le tlawng ih tuanvo neitu pawlih media pathum lawng, culo pawl lutsian a si ve lomi ah, lakah a tel ve. Suu Kyi cun PBS ah mi 100 le Oxford Sr. Sacd. Sch. ah mi 1000 pawl hmaiah thusimnak a nei.


3 Johan 1 (3 John 1)\nJohan cakuat pathumnak hi “Kawhhran Upa,” in Gaius timi Kawhhran hruaitu hnenih a kuatmi a si. Cangantu hin Gaius cu Khristian dang pawl a bawm ruangah a lawm ih Diotrefes timi pa kha ralring uh tiah thu a cah.\nThu hramthoknak (1-4)\nGaius a lawm (5-8)\nDiotrefes a hnong (9-10)\nDemetrias lungkimpinak (11-12)\n3 Johan 1\n1Kawhhran upa keimah in ka duhdawt zetmi Gaius na hnenah hi ca hi ka lo kuat.\n2Ka duhdawtmi ka rual, thlarau lamah damte in na um ti ka theih vekin ziang hmuahhmuahah harhdam le siarem ih na umnak dingah na hrangah thla ka cam; 3Nang cu thutak sungah a um ringringmi na si bangtuk in thutak ah taimakin na um hrih ti thu Khristian unau pawl in in ra sim ih ka lung a awi ngaingai. 4Ka faale pawl thutak sungah an nungcang ti ka theih hnakih ka lung i awitertu thu dang a um nawn lo.\nGaius A Lawm\n5Ka duhdawtmi ka rual, na Khristian unau hrang hna na ṭuan tikah, na theih dah lomi an si hmanah rin um zetin na ṭuan a si. 6Duhdawtnak na neih zia cu hi tawk Kawhhran hnenah an ra rel zo. Hmailam an feh hrihnak ding lamzin khalah Pathian lungtong zawng in rak bawm hrih aw. 7Ziangah tile Khrih hnaṭuannak an lamzin an rak thok tikah zum lotu pawl hnen ihsin bomnak ziang hman la loin Khrih hnaṭuan an rak thok a si. 8Curuangah thutak sungih an hnaṭuannak sungah kannih khal kan tel venak dingah kannih Khristian pawl in napi in kan bawm pei.\nDiotrefes Le Demetrias\n9Kawhhran hnenah ca tawite ka ngan; a sinain an hotu si a duhtu Diotrefes cun ka simmi cu ziang hmanah a siar lo ding. 10Curuangah ka ra thlen tikah a tuahmi hmuahhmuah ka phuang thluh ding; kan thuhla siazet ih a relmi le thuphan a permi pawl ka langter ṭheh ding. Culawng a si hrih lo. Khristian unau pawl an ra tlawn tikah thlen-inn a on duh lo ih thlen-inn on a duhtu pawl hman kha a kham ih cupawl cu Kawhhran sung ihsin phuar dingah a zuam ciamco a si.\n11Ka duhdawtmi ka rual, a ṭha lomi kha cawng hlah aw; a ṭhami cawng sawn aw. A ṭhami a tuahtu cu Pathian ta a si, a ṭha lomi a tuahtu cun Pathian a hmu lo.\n12Zozo khal in Demetrias an lawm; thutak hrimhrim khal in a lawm a si. Kanmah khal in cumi cu kan theihpi vemi a si ih kan simmi cu a dikmi a si ti na thei.\n13Thu lo sim ding tamzet ka nei, a sinain cafung le cati thawn cun ngan ka duh lo. 14Lo tlawn cing ka tum ih cunah hmaitonin ka lo sim leh ding.\n15Daihnak na parah um hramseh.\nNa rualpi pawl in cibai an lo buk. Kan rualpi pawl kha pumpak ciar in cibai in rak buksak aw.


Donald Trump A Dinhmun A Tha, Joe Biden le A Fapa An Thang A Sia - The Chin Times\nThe Chin Times > Lawrkhawm > Thlirnak > Donald Trump A Dinhmun A Tha, Joe Biden le A Fapa An Thang A Sia\nTu hrih ah hi cun mipi in “Merry Christmas” an ti thei a si. Biden tei’ sungkua cu sualralnak tuahtu sungkua (Criminal family) le eiruknak lakih thiar-fi-hlim aw theilo tiin a ṭhua.\nInternational news & politics: CT Lalrinawma\nPastor Denise Goulet cun “Pathian in Donald Trump hi President ah a tling sal ding, tiah I sim” a ti. “Lock Her Up”, Thawngthlak uh tiin an au nasa.\nTufang kan leitlun thuthang ah ngaihven hlawhbik le mikip ih an thlir ringring mi, “US Politics” thuhla le “Battle for the White House” thuhla hi kan tarlang lehsal hnik pei. November 9 ih US rampi Election um dingmi ah State 50 sung ihsin State ziangmaw zat ah Postal ballot timi in VOTE million 24 lai a um zo ih, mitam sawn cun November 3 sun kherkher ah VOTE thlak an tum vethung. Tufang US ram dinhmun cu a sa hiamhiam a si bik ko.\nTuikum 2020 US rampi Election ah hin House of Representative, House member dingah mipum 435 hril an si dingih Senate tohkham 100 – 35 ah hrilawknak neih a si dingih, State 11 ah Governor an hril dingih, State Legislative Chamber hrang dingah tohkham 86 hril a si ding. Tufang ih Senate tohkham ah Republican 53, Democrat 53 le Independent 2 an um. House ah Democrat 232 an um ih, Republican hi 198 an si. Republican (Grand Old Party) GOP le Democrat pawl cun House le Senate tlun ih thu neitu si an cuh aw ih, Senate tohkham 35 lakah tohkham 18 cu theihfel an si hrih loih khuimi an caksawn pei timi theih harsaza zet a si.\nKum 2017 ah khan president Donald Trump hin Federal Judge hrang mi 200 lenglo a hril thei ih, cupawl cu US Supreme Court Justice a hril vek thotho in Senate ih lungkimpi le nemhnget ṭul thotho an si. House ah hin Republican, Conservative pawl cun “Born Alive Abortion Survivor Protection Act” cu House ah an ausuahpi ringring ih, Democrat, Liberal pawl cun an thu putluhmi cu an hnawlsak ringring. Cupawl ruangah hin tui ṭum US election hi cu a thupi hleice in ngaihven a hlawh hleicenak a si.\nTrump le Biden An Kawmaw\nZarhte zan ah khan Donald Trump cun Carson City, Nevada Sate ah Campaign a nei ih, amah khingtu Democrat Joe Biden a ṭhua nasa ih Biden a tlin cun Carson khawpi hi ramṭhing le khawm ram vekin a reh khepkhep ding. Christmas a hung kim khalah Christmas hman ding nan nei nawn lo ding, Biden cun Christmas Nipi Ni sunglawi zet hi Cancel a duh men. “Merry Christmas” ti ai ah, “Great Season” (Tikcu Caan maksak) timi thawn thleng a tum. Kei cun cuvek cu ka duh ve lo. Tu hrih ah hi cun mipi in “Merry Christmas” an ti thei a si. Biden tei’ sungkua cu sualralnak tuahtu sungkua (Criminal family) le eiruknak lakih thiar-fi-hlim aw theilo tiin a ṭhua. Tubaite ah a fapa Hunter Biden ih Email ṭhenkhat ihsi an langdan ah Ukraine le China ihsin US$ million tel huilut in a sim. Campaign a tuahnak hmunpi ah cun John David Kahn ih sakmi “American Heart” timi hla cu an paly ih mipi in sah bawm in an thawmvang a ring nasa.\nNevada State hi an doawknak hmunpi “Battleground” a si ruangah, Trump le Biden caksawn si tum in an bei-aw nasa. Nevada State hi kum 2004 hnu lam cun Republican an cak thein awn lo. 2016 ah khan Hillary Clinton cu zatek 2.41% in a rak cak.\nMizansun, Nipisun ah kha cun zawi kawhhran timi bulta umlo International Church of Las Vegas ah Donald Trump cu ava khawm ve. Ava khawmnak ih Kawhhran member pawl cun an rak hmuak ṭha zet ih an Pastor Denise Goulet cun hmaitawn rorin Donald Trump cu zoh in “nazi 4:30 ah khan Pathian in ka hnen ah thu a sim. Na president cu vawi 2 ka tlinter ding a si” tiah I sim tiin Donald Trump hnen ah “President na si leh ding” tiin a sim. Pu Trump cu lunghmui zetin a hni zuamzo. Trump hi Nipisun khawm ngaina zet a sithu ruah aw phah in “Sunlawihawknak ropi tak a si” tiin A-hlu bawm ah US$ 20 a thla ve. Trump hi Florida State ih a um caan ah Golf Resort “Mar-a-Lago” kiangih um Church of Beltingdi By the Sea ah a khawm ve ṭheu ih, hi hmun ah hin Thawhsal Ni le Christmas khal a rak hmang dah zo.\nKantar, CMAG cun Trump hin Nipisun ih campaign tuahnak hrangah US$ million 12 a ngah ih Republican Donor Palmer Lucky ih paisa thawhmi a si. Beach Boys group pawlin zaihla thawn an awi. Joe Biden vethung cu thla 4 sungah US$ billion zikte lai a ngah.\nJoe Biden khal Nipisun ah khan an umnak Delaware sate ah caan an hmang ih a nupi Jill thawn St. Joseph ah Catholic Mass an kil ve. Cu hnu ah North Carolina State ah campaign in a feh sal. North Carolina State hi kum 2008 hnu lam cun Democrat lam an cak ve dahlo. Barack Obama kha 2008 lai ah zatek 3.6% a rak cak ih, “battleground state” ve a si ih, 2016 ah khan Trump cun zatek 3% in Hillary Clinton a rak neh.\nBiden cun Roman Catholic pawlin an ngaithupit zetmi le an ken ringring ṭheumi “Rosary” fa-te, Irish pawl cun “Prisoner’s Rosary” an timi Thawngtla pawl khalin thawnginn sungih an ken theimi ṭhi-kual-hlumte cu a kawrzal ah a pai ringring thu a sim ih, “Pathian hi i humhim ding lawngin ka dil dahlo. Pathian hnen ah cahnak I pe dingin le midang pawl an tuarnak sutkiang sak thei ka dil sawn a si” a ti. Catholic lakah amah duhlotu pawl cun “Mihrawkhrawl depde pa hi hril ci na si lo” tiin Bishop hrekkhat anti-Biden group dintu hman an um phah. Democratic party cun “Nau thlak (Abortion rights)” le “neih bangaw ṭhitumnak (same-sex marriage)” an pawmpi ruangah Biden hi Catholic si hmang sehla Catholic Bishop ṭhenkhat in an duhlo phahnak a si. Biden hi hriltlin asi ahcun John F. Kennedy siarlo ah US President ih Catholic pacang umsun a si ding.\nBiden hi Durham, North Carolina state ih campaign a tuahnak ah mawṭaw 70 lenglo in an thlun ih tufang dinhmun ahcun Trump hnakin Biden in Poll ahcun a sang sawn ti a si.The New York Times, Siena College poll vek asile, Biden 46%, Trump 42% an si.\nNorth Carolina state ah hin Trump hnakin Biden hi Poll ah dinhmun sang deuh nei vekin lang hman sehla, Biden Campaign Manager Jen O’Malley Dillon cun, Democrat donor pawl hnen ah “Naihthah huahhi ih um men ding ci a si hrih lo, Donald Trump hin nehnak co thei tuk dinhmun a si lai” tiah memo a ngan tiin AP News cun an tarlang. North Carolina ah hin kan dungzarh ah khan ballot 333,466 lenglo a tla zo.\n“LOCK HER UP! LOCK HER UP!” – Thawng thla Aw\nKum 2016 lai ih Presidential Election kha kan thlirsal asile, Hillary Clinton ih Email thuhla ah thuhla buai a tam zetih, US Secretary of State a rak ṭuan lai ih cozah thu pawimawh le thuthup pawl cu amai’ private server le Email hmangin a rak kuat suak ṭheu mi cu mawhthluk a hlawh zetih, Donald Trump an ṭhuat duhnak ruangah Hillary Clinton ih Email tam zet an rak hlawn sak. FBI tiangin an zingzawi ruangah cui’ thubuai cun Hillary Clinton ih dinhmun le boruak khal nasa zetin a tisiat phah, ti theih a si. Trump ih Campaign nak hmun ih mipi pungkhawm aw pawl cun Hillary cu kaih ih thawngthlak dingin “Lock Her Up” tiin an rak au nasa a si kha!. Tui’ṭum khalah Joe Biden ih fapa Hunter Biden, sii tama pa in a Pa Vice President a sinak cu suanlam ah hmangin Ukraine le China ihsin paisa million tel a rak hui lut thupawl Email ṭhenkhat cu The New York Post thuthangca cun October 14 ah khan an run pholang ta riai. Trump ih Campaign tuahnak hrekkhat ih mipi cun Biden le a fapa Hunter cu “Lock him up, lock them up”/thawng thla aw” tiin an rak au nasa.\nJoe Biden le a fapa Hunter Biden tei’ fapa thuhla lawngah si loin, Michigan State Governor Gretchen Whitmer ih thuhla khalah Trump ṭantu mipi cun “Lock her up” thawng thla aw, tiin an rak au nasa.\nDonald Trump hin Muskegon, Michigan State ih Campaign a tuahnak ah Michigan State Democrat Governor Gretchen Whitmer cu a ṭhua nasa ih, Trump rak ṭantu mipi cu an rak lungawi nasa. Tump cun “Governor Whitmer cun amah rukhloh an tumnak thuhla ah keimah lamlam mawh I puh. Covid19 a ṭhiṭha le felfai ih a do lo ruang sawn ah a si. American mipi pawl cu zalennak ngaina kan si vekin, khumbet (lockdown) kan duh lo. Tlawng pawl khal ong hlohli uh, tlawng pawl nan ong thlang ding si lo sawm? Tiin mipi a hun saithawt cu, mipi lam au-aw a ring duh nasa, Governor Whitmer hi “thawng thla aw” tiin an au nasa. A thusim lai hman peh sunzawm thei nawn loin amah Trump rori khalin “an zaten thawng thlak ding an si hi” tiin a hun ti ve. Tifel lohli uh, tiin a hun ṭawngsuak ih, cui’ ṭawngkam cu Democrat pawl cun an tuar a na ih, an mawhthluh nasa.\nGovernor Whitmer cun “Thil ṭihnung zet a si, keimai’ hrang lawng a si lo, kei le ka sungkua, American mipi pawl hrang ṭihnung um zetmi a si. Trump hin ramsungah sualral zetih cangvai dingih mipi a fawrh a si” tiin NBC “Meet the Press” ah a sim. House Speaker Nancy Pelosi cun ABC “This Week”, Nipi zing ih an kawmnak ah “Mai’ mawhphurh hman thei lo le ṭihnunnak hmangtu” tiin Donald Trump cu a sawisel nasa. Republican pawl cun Donald Trump an ṭan deuhdeuh sawn.\nTrump Campaign Adviser lakih pakhat a simi Lara Trump cun CNN ih tawlrelmi “State of the Union” timi program ah, President Trump hin zianghman tisualmi a nei lo. Hi nunau hrangah ṭih ding a um lo. Trump hin hivek caan duh um zet le boruak zangkhai zet hi amah ṭantu mipi pawl thawn caan an hman ve menmi a si” a ti.\nPresident Donald Trump cun Michigan state Governor Gretchen Whitmer hin Detroit khawpi le Michigan State ah khumbet (lockdown) thusuah a duh hlei ah, bulpak cangvaihnak pawl cu kham thluh a duh. Asinan American mipi mi zalen ram cun an theithiam lo ih, State pumpi ih khumbet (lockdown) an duhlo a si bik. Lockdown duhlo tupawl cu palik vekih thuamaw in an meithla ṭha taktak kengin Governor Whitmer ih office Lansing khawpi ih um Capital building cu luhcilh tum in an rak kulh dah. President Trump velvo in le Lockdown duhlotupawl lungkimpi zawngin Twitter lam ah Ca a rak thlah ve.\nGovernor Gretchen Whitmer cu Inn ah cawlh la ih a um lai ah, Michigan State mi Adam Fox le a rualpi minung 6 le “Wolverine Watchmen” ti awtu minung 7 pawl cun ruk hlo an tum tiin, FBI pawlin an kai. Federal Court ah cupawl ih thuhla cu buaipi rero lai a si. Wolverine Watchmen pawl cun Governor Whitmer ih thilti dan an dokalh ih lockdown an duh lo ruangah a policy thlengter an duhnak a si. Hivekih FBI le Federal Justice Dept., thil ti dan hi President Trump cun a kaihhruainak hnuai ih thil timi a si, tiin buainak suak loih hmeh-mit man a si cu a uanpi zet.\nUS National Police Officer’s Union pawl cun President Trump in “Law Enforcements” thiltimi a lungkimpi ruangah an pawlkawm thusuah cun “President dingah Trump an (endorse) nemhnget ti puangin thusuah an rak tuah. Cu laklai ah National Association of Black Law Enforcement Officer pawl vethung cun Trump rak ṭanpi ve mai cu an sawisel ve. AP News ih tarlang dan ahcun, National Fraternal Order of Police Officers pawl hi 350,000 an um tiin a rel ih, State 50 lakah Sate 44 ih Police Officer pawl cun Trump hi an VOTE ding, tiin a tarlang.\n“SLEEPY JOE AI AH CORRUPT JOE OR COVER-UP JOE”\nThe New York Post thuthangca in Joe Biden le Democrat pawl “bomb sen” an run thlak ruangah American mipi pawl cun Covid19 nat-hri ruangih Trump Admin thil tidan mawhthluk lam hnakin Joe Biden le a fapa Hunter Biden ih thuhla le Email 26,000 lai cu mipi in theih cak emem in an ngaihven sawn tiah BBC cun a tarlang. Email mal laite lawng phosuah a si hrih lai nan, Biden tei’ sungkua hi eiruknak ih khat sungkua an si, thuthup pholang ding tampi um lai ding vekin an thei. Asinan hrekkhat vethung cun The New York Post ih thusuahmi cu thudiklo men ah ruat in, an zum tuk lemlo.\nBreitbart News cun Hunter Biden in sum a rak dawnpi ṭheu Peter Schweizer in Hunter Biden cun a Pa vice president a sinak cu hmang tahrat ih a thil tidan pawl le a sumdawnnak thu pawl a ngannak Email 26,000 lai nei vekin a rel aw ih, Republican Lawmaker hrekkhat cun Federal Bureau of Investigation (FBI) zingzawi ter an duh.\nBritish Politician lar zet, Nigel Farage, Brexit champion bawmtu lakih mi pakhat cun “Donald Trump hin Sleepy Joe ti ai ah, Corrupt Joe lole Cover up Joe tiin ko thlang sehla a ṭha ding. Twitter le Facebook lam hin eiruk thuhla nganmi cu an rak phitsak thluh ih a sual langlo dingin an rak hup sak” tiin Joe Biden cu a rak ṭhua ve nasa. Nigel Farage hi Brexit au suahpitu le Trump ih policy “America First” timi ngaisang zettu khal a si.\nHunter Biden in a Laptop MacBook Pro sungih Email a rak nganmi thuhla pawl cu Thuthanglatu pawlin Joe Biden cu a Campaign nakah thuhla an sutmi cu, Biden cun kut vai phah in zianghman a sanglet duh lo ih, a fehsan hai men. Thump cun Biden hi a fapa hnakin a eiru sawn. “Human Vacuum Cleaner” hnakin a rak eiru nasa sawn a si, White House ih um ding a tlak lo tiih a ṭhua nasa.\nHunter Biden ih Email hrekkhat ahcun China le Ukraine ram ih sumdawng milian zet thawn an biakawknak pawl a um ih, “The big guy” an timi ih hnen ah US$ billion tel Energy Gas thil thu ah “10 percent” tipawl an um ih, hi tawkih “the big guy” an timi hi Obama san lai ih Vice president rak ṭuantu Joe Biden rori hi a si tiin an sim. Trump cun Fox News hnen ah “Hunter Biden hin a pai’ dun a thlun a si bik, a khualtlawnnak ram ihsin $million tel a ngah a si. American mipi ih Siah pekmi dollar billion tel peksuaknak dingah hlawknak an rak ngah a si” a ti.\nThe New York Post hi kum 2007 lai ah khan Rupert Murdoch in a rak lei ih tuvekin Biden tei’ pafa hnih eiruknak thu an pholangmi hi mi hrekkhat cun an zum hnai lo. Cangantu Bruce Golding in a remkhawm cawp men a si tiin an puh. The New York Post cun 2017 hrawng ihsi khan Hunter Biden ih thuhla hi “Gossip” timi Catlang hnai ah Cahmai 6 lai an rak ngan ṭheu, tiah an sim. Hunter hin a mo, a unaupa ih thihsanmi ih nupi, a ngaizawn thu le a Nupi thawi an fa hi a fa a si ding a zumlo ruangah thubuai an rak neih thu pawl le Sii tama (drug addict) a si thupawl an rak ngan ṭheu tiin CNN cun a tarlang.\nUS Politics ah India an lut thuk zet. Kan nih Chin mipawl teh?\nJoe Biden ih running mate le US Vice President hung si thut thei, Democrat lam ih Vice President candidate, Senator Kamala Harris hi a Nu cu Indian, Vai mi a si ih a pa cu Jamaican mi a si. US Politics ah hin Asian American, Hispanic – Latino-American, African American tipawl dinhmun sang zetzet an thleng. Cu rualrual in Asia ram ihsi vailut tu Vietnamese, Filipino, Cambodian le Chinese pawl khal dinhmun sang zetzet thleng an um. US ah hin Mizoram mi Mizo le Chin mi pawl hi thawngza-tel an um tiin rel a si ih, a lungawi um nasa. Cu rualrual in cupawl hrangah House le Senate member si ding cu a harsa deuh hrih lai. Asinan annih pawl cun an tlintawkte an thlenban cin, District Level, County Level le City Level ah hruaitu si ve dingih pum pekawknak le an hung lang ban ding a hngakhlap um ve nasa. CT Lalrinawma ih nganmi a si.\nVideo in na zoh duh asile, a hnuai ah na zoh thei;\nPrevious Article Donald Trump le Joe Biden A Netabiknak Presidential Thucuhawknak Nei Ding\nNext Article U.S Election Update: Trump Dinhmun a Danglam Hrih Lo


Thla 6 mi nau pai lai raltlan Sui te in a hmuh ton mi a relsuak - Falam Online Media\nThla 6 mi nau pai lai raltlan Sui te in a hmuh ton mi a relsuak\nṬio kan kaan zik ciah ah Myanmar palik pawl in, in dawi – Sui te (hminthleng)\nSuite pasal cu palik bawi a siih kawlram ralkap ukhruainak dodal in an sungten India ram ah himnak hawl ih tlanlut an si.\nKum 5 mi fanu pakhat an nei ih an fanu khal an tlanpi. Cuihtlun ah Suite cu Thla 6 mi nau a pai lai. An tlan suak ah hnipuan malte lawng an keng ih paisa khal nihnih-thum deih fang lawng an keng remcang.\nRalkap le palik tong pang ding phang ah zaan ah an cangvai ih sun ahcun mi zawh dah lem lo mi ziin sia an zawh. Ralkap le palik hrial in peng sawmteel khual an tlawng hnu nithumnak ah India-Myanmar ramri an thleng.\n“Ralkap le palik pawl in kan khua ah kan sungten in hawl ti`n kan thei. Ramri tiva kan kaan zik ciah ah Myanmar palik pawl in in ra dawi. Thinphang zetin ramri kan kaan suak thei ih hmun him ah kan thleng” tiah kum 36 mi Suite cun a sim.\n“Ralkap an lal hnu in kan ram ah zalen zetin kan khawsa thei lo ih kan duh vek khalin thu kan rel ngam lo. Kan ram a ṭha sal ahcun tlung kan duh ko. Nan, tu dinhmun vek a si cun tlung ngaih nak a um lo” tiah Suite cun nau cawi phah in a sim.\nMizoram ih an umnak cu inn/khaan biite a siih itkhun khal a um lo. A um sun Cabuai fate pakhat par ah an thilri mal lai an ret. Culocu tidai bur, rockside le motor cycle lukhum lawng an nei. Ihphah khal a hran ten a um lo, zial par ah puan paate an phah ih a remcang mi lukham ah hmangin le puan zawnaw in an sungten an it. Thilri, bungrua neihmi khal an nei lo nan Suite cun Mizoram kan thleng veten ka thinlung ih ṭih nak a um mi hmuahhmuah a hlo thluh a ti.\n“Neih mi cu kan nei lo. Asinan hih hmun kan thleng cu him zetin ka thei aw. Ka thinlung khal a zaangkhaai thluh. Cun, nau nei ding khalah Mizoram hi a him sawn. Asancu kawlram doctor tamsawn cu CDM ah an lut thluh” tiah Sui te cun a sim ih “Nan, India cozah le Kawl ralkap pawl ziangtin an be aw ding ti a ciang hrih lo ruangah thla 1-2 thil thu ah khawi kan thleng ding tikhal sim a theih lo” a ti.\nIndia cozah hin Myanmar buainak thu ah atui March thla lai hrawng tiang ṭongsuakmi a nei hrih lo nan ramkhel thiamsang pawl cun ASEAN ram pawl Awaan a ngai ih ram tamsawn ih thuthlukmi a ṭawmpi ding tiah an zum.\nTuhrihtiangah a ramsung ih raltlan lut pawl cu India daan kalh a si ti`n a hmu hrih nan a lut zo pawl ziangtin a tuah tum tikhal a relsuak hrih lo. Asinan, Myanmar rampi a buai ih raltlan tamzet in India ram an pan tiih thuthang a suak veten ramri kil dingah ralkap phunphun a thlah a si.\n← Hakha mipi cu Thinthi khalin an it thei lo\nHakha ah Nemhnget theih hrih lomi Bomb puak thawm vek a thang →\nFederal Democracy hrang LamZiin sial theitu Lailak Cozah kan din ṭul – Pu David Ngaisak


Mandalay Ramsung Ah Nauhak Kum 5 Mi An Pawngsual Ih A Thi – Meifar\nRampi buai laiah hivek thuthang theih bet cu a poi tuk. Mandalay, Mogok ah nunau nauhak kum 5 mi an pawngsual ih a thih thu DVB thuthang ah an tarlang.\nMin Tada veng sungih um nauhak kum 5 mi cu a hlo ruangah a nulepa in palik sakhan ah mihlo thubuai an va thehlut, hringtu a nu hi a hnaset. Cutin an hawl rero hnu August 27 zanlam nazi 2:00 hrawngah paa hawl pawlin thicia in thlanmual kiangah an hmu, ramlak ah taklawng in an sar ih a lu/hmai ah hliamhma nasa zet a tuar.\nMogok siizung ah zohdiknak an nei ih sibawi in an pawngsual hnuah a lu ih an vuaknak hliamhma ruangah a thi tin a nenhnget. Pawngsualtu khal an kai ngah zo ih an innkiang ih um mipa ritheihsii tham ṭheu a si.\nTualsung mi pakhat in “Nauhak hruaitu cu an innkiang ih um a si, nauhak cu paisa 700 a pe ih hmun dangah a hruai. Vengsung mipi pawlin riitheih sii a tham ṭheu an ti, vengsung ih ara umnak khal thlakhat hrawng lawng a si lai” a ti.\nNauhak a hruai lai cu mi ṭhenkhat in an rak hmu ih cutin an theisuak. “Nauhak cu lungto in a sut, a hmai khalah hliamhma nasa zet a tuar. Nauhak pawngsualtu cu minung pathum kan si a ti, vengsung mipi pawlin an vuak, an velh ciamco hnuah palik hnenah an hlan” a ti.\nPalik pawlin zopawl an tel ti zingzoinak an nei rero lai, tualsung mipi pawlin an kaihmi pa cu riitheih sii tham ṭheu a si ih thawngtla suak a si an ti.\nKalaymyo, Tinthar Khua Ih CDM Tuahtu Inn An Urkang Ih Inndang Khal A Kangkai Vivo


CT Media, Author at Chinland Today Media - Page 870 of 871\n15| May : PATTAYA, Thailand (CNN) – US Lawng, thupuangtu ih a puan dan ah cun tlawngkai nithum ni ihsin thok in Kawlram ralkap in a Nargis thlisia ih bese zetih a nuainak hmun ah bawmnak malte luh a siangthawk tiin a puang. Ramsung ngai ngai ih luh an sian lo ruangah ramleng ihsin US vanzuang panga pawl in bawmnak […]\nby CT Media ·\tMay 15, 2008 ·\nKawlram in hrilawknak 2010 ah neih tum\nAssociated Press Writer Sun Feb 10, 12:48 AM ET Kawlram a cozah cun 2010 ih mipi hrilawknak neih a tumnak thu ah, leitlun ram tin pawlin mipi hril tlin cia mi party hnenih huham thuneihnak a pek men lo cu sawisel a hlawh zet. Kawlram a cozah khal cun danbul hram zohfelnak khal May thla sungih ttheh cih dingin a […]\nby CT Media ·\tFebruary 10, 2008 ·\nThai PM thar in UN lubik Kawlram tlawng dingin fial\nAFP – Friday, February 8 Thailand Prime Minister thar cun UN Sungttuan lubik (Secretary General) Ban Ki-moon cu kawlram ah va tlawngih, ralkap miuk nekcepnak le ramthu rem thatnak thu, leitlun ramtin ih an rel sakmi pawl pom pi dingin, Tlawngkai ninga ni ah a fial. Premier Samak Sundaravej December hrilawk ih nehnak co tu Thailand PM thar cun thuthang […]\nWHO in Zu khamnak tuah thlang ding\nFri Jan 25 Reuters –Leitlun Harhdamnak Pawlkompi [World Health Organization (WHO)] cun zu ruangih thil ttihnung, thinlung, chuap, mah te thah awh duhnak, nunau mipa pawlawknak ih a tisiat zia do an tum thu an puang suak. UN khal in zu ruangih natnak le siatsuahnak, thalai le naupai hnenih a hleice ih a luar theumi hrang hmalak pi ding a […]\nby CT Media ·\tFebruary 5, 2008 ·\nForbes: Madonna Music ah lianbik\nNew York Time – Madonna 49, cu leilungtlun ih nunau music lamah a lianbik tiin Forbes.com ih mi 20 lenglo an tarlan mi ‘ Cash Queens of Music’ ah a ngah ta riai. June 2006 – June 2007 tiangah $ 72 million a hlawhsuah. Leitlun hmun tin ih tlawng tu khal a si. Barbra Streisand in pahnih nak a ngah […]\nAFP– Argentina Futbol hminthang Diego Maradona cun 1986 kum World Cup quarter-final ih England thawi’ an leh nakih a kut ih Bawhlung a tham “Hand of God” tiih an ti theumi, pawi a ti thu leh mipi hnenih ngaihthiam a dil thu, thuthang lakhawmtu pawl ih an kawmnakah a rel. The Sun Magazine ih asim nakah cun ‘kum (20) lenglo […]\nSat Jan 26, 3:26 AM ET BANGKOK (AFP) – Kawlram a cozah cun a cozah dokalh tu kai nawn lo dingih UN palai hnenih a tiamkam hnu ah mi 100 lenglo a kai sal zo. Yangon ih mipi buainak September thlaih a suah hnu ih a thla hnihnak November thlaah, Kawlram ih UN palai Ibrahim Gambari hnenah Janta cun mipi, […]\nJanuary 24 AP – Kawlram ah nitin ten nauhak kum (5) hnuailam pawl kham theihlo natsia ngah in an thi ring ring ti’n le Asia ram ih Afghanistan sangtu ram sebik pit tawp a phnihnak a si tiin UN official cun a sim. Dr. Osamu Kunii, Kawlram ih nauhak lamih UN Children Fund cun kumkhatah nauhak 100000-150000 (nikhat ah 270-400) […]\nJanuary 24, 2008Published: 12:29 IST(24/1/2008)Myanmar Airways International (MAI) cun tui kum sungah a vanzam leitlun ram kip ih zuangdingih ahmalak nak ah tiin India ah ti zam a tum thu Yangon Time thuthang ah a ngan. MAI cu January 15 ihsin Bangkok le Kuala Lumpur ih zam theumi cet lam that lo nak ruangah cawlhrih a siih hi lam pi […]\nJunta in Rambo zuknung dokalh\nFeb 4, 2008 11:47 AM Kawlram palik pawl cun DVD a zuar tu pawl hnenah thukhohkhat tak suah in Rambo zuknung, Ram thu thawi pehpar ih a can mi khawl lo dingin thu suah a tuah thu Yangon ih um pawl cun an rel. An khamnak cu zianghman ah rel loin a thupte in mahtei rak lasawng tu an pung […]


Emily Ngun Hlei Sung @ iChinTV\nAdded on : 01-22-2014\nChin TV duhdawt in catbang loin tha in petu Chin mipi nan zaten Bawikhrih hmin in nan kut nem kan lo kai a si. U le nau nan zaten Chin TV ih branch pakhat asimi iChinTV program zohtlang ding ah kan lo sawm . Tuitum iChinTV ah USA Indianapolis ih um Gospel hlasak thiam milar Mai Emily Ngun Hlei Sung in “Cite Bangin” timi Pathian thangthatnak hla mawi ngai ding ah kan lo sawm a si.\nHmunkip ih um Chin mino zaten nan neihmi talent mak zetzet pawl cu chintvchannel@gmail.com ah in kuat cio ding ah kan lo sawm a si. Chin TV in tulsammi thil tampi kan nei lai ruangah sum le saw thawn tla in bawm duh nan um le in bawm thei ringring a si.